Oficiālais Vēstnesis L 040 , 15/02/1992 Lpp. 0001 - 0107

Speciālizdevums somu valodā: Nodaļa 11 Sējums 19 Lpp. 0044

Speciālizdevums zviedru valodā: Nodaļa 11 Sējums 19 Lpp. 0044



Padomes Lēmums (1991. gada 16. decembris), ar ko pieņem Samierināšanas un šķīrējtiesas vispārējos noteikumus, vispārējos nosacījumus un procedūras noteikumus Eiropas Attīstības fonda (EAF) finansētajiem būvdarbu, piegādes un pakalpojumu līgumiem attiecībā uz šo līgumu piemērošanu aizjūras zemju un teritoriju asociācijā ar Eiropas Ekonomikas kopienu (92/97/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 136. pantu, ņemot vērā Padomes 91. gada 25. jūlija Lēmumu 91/482/EEK par aizjūras zemju un teritoriju (AZT) asociāciju ar Eiropas Ekonomikas Kopienu [1] un jo īpaši tā 211., 212. un 213. pantu, ņemot vērā Komisijas priekšlikumu, tā kā nepieciešams pieņemt vispārējos noteikumus un vispārējos nosacījumus, kas reglamentē būvdarbu, piegādes un pakalpojumu līgumus, kurus finansē no Eiropas Attīstības fonda (EAF) līdzekļiem, ko pārvalda Komisija, še turpmāk "fonda līdzekļi"; tā kā nepieciešams pieņemt samierināšanas un šķīrējtiesas procedūras noteikumus līgumiem, ko finansē no fonda līdzekļiem; tā kā Padome, pieņemot šo lēmumu, īpaši ņēmusi vērā līdzīgus dokumentus, kas pieņemti EAF līdzekļu lietošanai Āfrikas, Karību un Klusā okeāna valstīs; IR PIEŅĒMUSI ŠĀDU LĒMUMU. 1. pants EAF finansēto līgumu sagatavošanai un līgumtiesību piešķiršanai piemēro vispārējos noteikumus būvdarbu, piegādes un pakalpojumu līgumiem, ko finansē no fonda līdzekļiem aizjūras zemēs un teritorijās (AZT), kas norādītas I pielikumā. No fonda līdzekļiem finansēto līgumu izpildei, ja Lēmuma 91/482/EEK 212. panta b) apakšpunktā nav paredzēts citādi, piemēro: - vispārējos nosacījumus būvdarbu līgumiem, ko EAF finansē II pielikumā norādītajās AZT, - vispārējos nosacījumus piegādes līgumiem, ko EAF finansē III pielikumā norādītajās AZT, - vispārējos nosacījumus pakalpojumu līgumiem, ko EAF finansē IV pielikumā norādītajās AZT. Strīdus, kas saistīti ar līgumu, ko finansē no fonda līdzekļiem un kas atbilstīgi līgumam piemērojamajiem vispārējiem noteikumiem un īpašiem nosacījumiem izšķirami samierināšanā vai šķīrējtiesā, izšķir saskaņā ar aizjūras zemēs un teritorijās EAF finansēto līgumu samierināšanas un šķīrējtiesas procedūras noteikumiem, kas norādīti V pielikumā. 2. pants Šo lēmumu piemēro visiem līgumiem, ko EAF finansē AZT un kas noslēgti no 1991. gada 1. jūnija. 3. pants Šo lēmumu publicē Eiropas Kopienu Oficiālajā Vēstnesī. Briselē, 1991. gada 16. decembrī Padomes vārdā — priekšsēdētājs H. Van Den Broek [1] OV L 263, 19.9.1991., 1. lpp. -------------------------------------------------- I PIELIKUMS VISPĀRĒJIE NOTEIKUMI BŪVDARBU, PIEGĀDES UN PAKALPOJUMU LĪGUMIEM, KO EIROPAS ATTĪSTĪBAS FONDS FINANSĒ AIZJŪRAS ZEMĒS UN TERITORIJĀS (AZT) SATURS IEVADS 1. pants. Nosacījumi 2. pants. Valsts tiesību akti 3. pants. Definīcijas 4. pants. Atbilstības kritēriji 5. pants. Dalības līdztiesība 6. pants. Izņēmumi 7. pants. Konkurence 8. pants. Projektu konkurss 9. pants. Priekšrocība 10. pants. Līguma veidi 11. pants. Tehniskās specifikācijas un standarti 12. pants. Paziņojumi un rakstiska informācija 13. pants. Paziņojums par uzaicinājumu uz konkursu 14. pants. Pretendentu priekšatlase 15. pants. Tiešas vienošanās līgumi 16. pants. Konkursa dokumentācijas saturs 17. pants. Konkursa informācijas skaidrojumi 18. pants. Konkursa dokumentācijas grozījumi 19. pants. Valoda 20. pants. Piedāvājuma saturs 21. pants. Kārtas 22. pants. Sadarbība ar trešām personām 23. pants. Pretendentu neatkarība 24. pants. Piedāvājuma izcenojumi 25. pants. Derīguma laiks 26. pants. Piedāvājuma garantija 27. pants. Varianta risinājumi 28. pants. Vietas apmeklējums pirms piedāvājuma 29. pants. Piedāvājumu parakstīšana 30. pants. Termiņš 31. pants. Aplokšņu aizlīmēšana un marķēšana 32. pants. Atsaukšana un grozījumi 33. pants. Piedāvājumu atvēršana 34. pants. Piedāvājumu vērtēšana 35. pants. Konkursa procedūras atcelšana 36. pants. Atlase 37. pants. Paziņojums par līguma piešķiršanu 38. pants. Līguma dokumenta sagatavošana 39. pants. Līguma parakstīšana 40. pants. Izpildes garantija 41. pants. Vispārīgi un nobeiguma noteikumi IEVADS 1. pants Nosacījumi 1.1. Šie vispārējie noteikumi reglamentē būvdarbu, piegādes un pakalpojumu līgumus, ko finansē no Eiropas Attīstības fonda (EAF) līdzekļiem. 1.2. Eiropas Attīstības fonda (EAF) līdzekļu finansēto būvdarbu, piegādes un pakalpojumu līgumu izpildi reglamentē: a) vispārēji nosacījumi, kas piemērojami katrai EAF finansēta līguma kategorijai vai b) līdzfinansētu projektu un programmu gadījumā vai gadījumos, kad piešķirta atkāpe trešām personām, vai saīsinātās procedūrās, vai citos atbilstīgos gadījumos, – citi vispārēji nosacījumi, par ko vienojusies attiecīgā zeme vai teritorija un Eiropas Ekonomikas kopiena (EEK), t.i.,: i) vispārēji nosacījumi, kas noteikti attiecīgās zemes vai teritorijas tiesību aktos, vai tajās pastāvošajās paražās attiecībā uz starptautiskiem līgumiem, vai ii) jebkuri citi starptautiski vispārēji nosacījumi līgumiem un c) īpaši nosacījumi. 1.3. Šie vispārējie noteikumi ietver principus un nosacījumus dalībai līgumos, norādes pretendentiem, kā arī līgumu piešķiršanas principus un nosacījumus. 1.4. Atsevišķu līgumu kategoriju reglamentējošie vispārējie nosacījumi ietver administratīva, finansiāla, juridiska un tehniska rakstura līguma klauzulas attiecībā uz līgumu izpildi. 1.5. Katram līgumam piemērojamie īpašie nosacījumi ietver: a) vispārējo nosacījumu grozījumus; b) īpašas līguma klauzulas; c) tehniskās specifikācijas un d) jebkuru citu jautājumu, kas saistīts ar līgumu. 2. pants Valsts tiesību akti Visos jautājumos, uz kuriem neattiecas šie vispārējie noteikumi, piemēro līgumslēdzējas iestādes valsts tiesību aktus. DEFINĪCIJAS UN PRINCIPI 3. pants Definīcijas 3.1. Šajos vispārējos noteikumos lieto šādas definīcijas: EEK: Eiropas Ekonomikas kopiena, EAF: Eiropas Attīstības fonds, Padomes Lēmums: Padomes 1991. gada 25. jūlija Lēmums 91/482/EEK par aizjūras zemju un teritoriju asociāciju ar EEK, AZT: aizjūras zemes un teritorijas, kas ar Padomes Lēmumu ir asociētas ar EEK, ĀKK valstis: Āfrikas, Karību jūras un Klusā okeāna valstis, kas ir Konvencijas parakstītājas valstis, Komisija: Eiropas Kopienu Komisija, delegāts: Komisijas pārstāvis AZT, dalībvalstis: Eiropas Ekonomikas kopienas dalībvalstis, Konvencija: attiecīgā konvencija starp ĀKK valstīm un EEK, līgumslēdzēja iestāde: valsts vai juridiska persona, kas ir publisko tiesību vai privāttiesību subjekts un kas noslēdz līgumu vai kā vārdā līgums tiek noslēgts, līgumslēdzējas iestādes valsts: AZT, kuras teritorijā izpildāms būvdarbu, piegādes vai pakalpojuma līgums, pretendents: jebkura fiziska vai juridiska persona, vai šādu personu grupa, kas iesniedz piedāvājumu ar mērķi noslēgt līgumu, izraudzītais pretendents: pretendents, kas izraudzīts pēc uzaicinājuma uz konkursu procedūras, vai tiešas vienošanās līguma gadījumā – pretendents, kas paraksta līgumu, projekta vadītājs: valdības struktūrvienība, juridiska persona, kas ir publisko tiesību subjekts, vai fiziska vai juridiska persona, ko līgumslēdzēja iestāde iecēlusi saskaņā ar līgumslēdzējas iestādes valsts tiesību aktiem, kurš ir atbildīgs par līguma izpildes vadību un/vai uzraudzību un kuram līgumslēdzēja iestāde var deleģēt tiesības un/vai pilnvaras saskaņā ar līgumu, projekta vadītāja pārstāvis: jebkura fiziska vai juridiska persona, ko iecēlis projekta vadītājs saskaņā ar līgumu un kas ir pilnvarots pārstāvēt projekta vadītāju viņa funkciju izpildē, kā arī tādu tiesību un/vai pilnvaru realizācijā, kas viņam ir deleģētas. Atbilstīgi gadījumos, kad projekta vadītāja funkcijas, tiesības un/vai pilnvaras ir deleģētas projekta vadītāja pārstāvim, norāde uz projekta vadītāju ietver projekta vadītāja pārstāvi, būvdarbi: pagaidu un pastāvīgi būvdarbi, kas veicami saskaņā ar līgumu, piegādes: visas vienības, ar ko piegādātājam jānodrošina līgumslēdzēja iestāde, ietverot vajadzības gadījumā tādus pakalpojumus kā ierīkošanu, testēšanu, nodošanu ekspluatācijā, tehnisko zināšanu sniegšanu, uzraudzību, apkopi, remontu, apmācību, un citi tamlīdzīgi pienākumi, kas saistīti ar līgumā paredzēto vienību nodrošināšanu, pakalpojumi: uzdevumi, ko veic konsultants saskaņā ar pakalpojumu līgumu, piemēram, pētījumi, projekti, tehniskās palīdzības sniegšana un apmācība, iekārtas: mašīnas, ierīces, sastāvdaļas un visas vienības, kas jānodrošina vai jāiestrādā saskaņā ar līgumu, aprīkojums: ierīces un citas iekārtas, un attiecīgos gadījumos saskaņā ar līgumslēdzējas iestādes valsts tiesību aktiem un/vai paražām – pagaidu būves būvdarbu vietā, kas nepieciešamas līguma izpildē, izņemot iekārtas vai citas vienības, kas nepieciešamas kā pastāvīgu būvdarbu sastāvdaļas, daudzumu saraksts: dokuments ar to veicamo uzdevumu detalizētu sadali, kas paredzēti līgumā par vienības cenu, kas norāda katras vienības daudzumu un atbilstīgo vienības cenu, cenu saraksts: pabeigts cenrādis, ietverot kopējās cenas sadalījumu, ko iesniedzis pretendents kopā ar savu piedāvājumu, kas vajadzības gadījumā ir pārveidots un kas ir līguma par vienības cenu sastāvdaļa, kopējās cenas sadalījums: detalizēts likmju un cenu saraksts, kas parāda cenas veidošanu kopsummas līgumā, bet kas nav līguma sastāvdaļa, piedāvājuma cena: summa, ko pretendents norādījis savā piedāvājumā par līguma pildīšanu, līgumcena: līgumā norādītā summa, kas atbilst sākotnējiem aprēķiniem, kuri apmaksājami par būvdarbu, piegādes vai pakalpojumu veikšanu, vai cita summa, kas noteikta pēc līguma izpildes kā atbilstīgi līgumam maksājamā summa, rasējumi: rasējumi, ko dod līgumslēdzēja iestāde un/vai pretendents saistībā ar piedāvājumu, diena: kalendārā diena, termiņi: termiņi līgumā, kurus skaita no dienas pēc darbības vai notikuma, kas kalpo kā šo termiņu sākuma punkts. Ja termiņa pēdēja diena iekrīt brīvdienā, tad termiņš beidzas pirmās darba dienas beigās, kas seko pēc termiņa pēdējas dienas, raksts: jebkurš ar roku vai ar rakstāmmašīnu rakstīts vai arī drukāts paziņojums, tostarp telekss, telegramma un faksimilsūtījums, paziņojumi: apstiprinājumi, paziņojumi, rīkojumi un instrukcijas, kas ir izsniegtas atbilstīgi līgumam, valsts valūta: līgumslēdzējas iestādes valsts valūta, ECU: Eiropas valūtas vienība (European currency unit), ārvalstu valūta: jebkura pieļaujama ārvalstu valūta šo vispārējo noteikumu izpratnē, kas nav valsts valūta un kas ir noteikta piedāvājumā, darba uzdevums: līgumslēdzējas iestādes izdots paziņojums, kurā dota pakalpojumu prasību un/vai mērķu definīcija, tostarp vajadzības gadījumā pielietojamās metodes un līdzekļi un/vai sasniedzamie rezultāti, sabiedrības vai uzņēmumi: saskaņā ar civiltiesībām vai komerctiesībām izveidotas sabiedrības vai uzņēmumi, tostarp atklātas sabiedrības vai citas sabiebrības, kooperatīvas sabiedrības un visas citas juridiskās personas vai apvienības, kas ir publisko vai privāto tiesību subjekti, izņemot bezpeļņas, un kas ir izveidotas saskaņā ar dalībvalsts vai AZT tiesību aktiem, un kuru juridiskā adrese, centrālā administrācija vai galvenā uzņēmējdarbības vieta atrodas dalībvalstī vai AZT, taču sabiedrībai vai uzņēmumam, kam dalībvalstī vai AZT ir tikai juridiskā adrese, jāveic darbība, kurai ir faktiska un nepārtraukta saikne ar attiecīgās dalībvalsts vai AZT ekonomiku. 3.2. Virsraksti un nosaukumi nav šo vispārējo noteikumu sastāvdaļa un tos neņem vērā, interpretējot šos noteikumus. 3.3. Atkarībā no konteksta uzskata, ka vārdi vienskaitlī ietver arī daudzskaitli un otrādi, bet vārdi vīriešu dzimtē ietver sieviešu dzimti un otrādi. 3.4. Vārdi, kas nozīmē personas vai puses, ietver uzņēmumus un sabiedrības, kā arī jebkuru organizāciju ar juridisko rīcībspēju. 4. pants Atbilstības kritēriji 4.1. Izņemot gadījumus, kad izņēmums ir noteikts saskaņā ar Padomes Lēmumu un/vai 6. pantu: a) dalība konkursa uzaicinājumos un līgumu piešķiršanā, ko finansē EAF, ir atvērta ar vienādiem noteikumiem: i) AZT, ĀKK valstu un EEK fiziskām personām, sabiedrībām vai uzņēmumiem, vai arī valsts vai valstij daļēji piederošām aģentūrām; ii) EEK, AZT un/vai ĀKK valstu kooperatīvām sabiedrībām un citām juridiskām personām, kas ir publisko vai privāto tiesību subjekti, izņemot tās, kas ir bezpeļņas; iii) AZT, ĀKK un/vai EEK sabiedrību vai uzņēmumu kopuzņēmumiem vai grupējumiem; b) piegāžu izcelsmei jābūt EEK, AZT un/vai ĀKK valstīs. 4.2. Fiziskās personas, sabiedrības vai uzņēmumi nevar pretendēt uz līgumu piešķiršanu, ja: a) tie ir bankrotējuši; b) maksājumi tiem ir pārtraukti saskaņā ar tiesas spriedumu, izņemot lēmumu par bankrota uzsākšanu, kā rezultātā saskaņā ar attiecīgās valsts tiesību aktiem tie pilnībā vai daļēji zaudē tiesības pārvaldīt un atsavināt savu īpašumu; c) pret tiem ir uzsākta tiesvedība, kas saistīta ar rīkojumu par maksājumu apturēšanu, kurš saskaņā ar attiecīgās valsts tiesību aktiem var dot pamatu lēmumam par bankrota uzsākšanu vai radīt citus apstākļus, kuros tie pilnībā vai daļēji zaudē tiesības pārvaldīt un atsavināt savu īpašumu; d) tie ir notiesāti ar galīgu spriedumu par jebkuru noziegumu vai nodarījumu saistībā ar viņu profesionālo darbību; e) tie ir vainīgi tādas informācijas nopietnā sagrozīšanā, kas nepieciešama dalībai konkursa uzaicinājumā; f) tie ir pārkāpuši savas līgumsaistības citā līgumā ar līgumslēdzēju iestādi. 4.3. Lai varētu piedalīties konkursa uzaicinājumos un līgumu piešķiršanā, pretendentiem jāsniedz līgumslēdzējai iestādei pietiekami pierādījumi par viņu atbilstību saskaņā ar 4. pantu, pierādījumi par atbilstību nepieciešamām juridiskām, tehniskām un finansiālām prasībām, kā arī par to spēju un līdzekļu piemērotību, lai efektīvi realizētu līgumu. Šim nolūkam visos iesniegtajos piedāvājumos jābūt šādai informācijai: a) saskaņā ar pretendenta valsts tiesību aktiem vai paražām noformēts dokuments, kas datēts ne vēlāk kā 90 dienas iepriekš un kas apliecina, ka: - tas atbilst 4. panta 1. punkta nosacījumiem, - uz to neattiecas neviens no 4. panta 2. punktā minētajiem apstākļiem; b) kopijas no oriģināliem dokumentiem, kas nosaka sabiedrības, uzņēmuma vai personālsabiedrības, bet kopuzņēmuma gadījumā – katra dalībnieka statūtus un/vai juridisko statusu, paredz reģistrācijas vietu un/vai statūtos noteikto sēdekli, bet ja tas atšķiras – centrālās administrācijas vietu; c) ziņas par pretendenta (vai par katra dalībnieka kopuzņēmumā) pieredzi un iepriekšējo izpildi līdzīga rakstura līgumos pēdējos piecos gados, kā arī ziņas par citiem pašreizējiem līgumiem, tostarp ziņas par faktisku un efektīvu piedalīšanos katrā no šiem līgumiem; d) vajadzības gadījumā galvenās vienības aprīkojumā, kas ieteiktas lietošanai līguma izpildē; e) to galveno darbinieku kvalifikācija un pieredze, kas ieteikti līguma pārvaldīšanai un izpildei gan līguma izpildes vietā, gan citur; f) priekšlikumi, kas attiecas uz apakšlīgumu raksturu, nosacījumiem un kārtību visos gadījumos, kad jebkura līguma elementa nodošana apakšlīgumā sasniedz vairāk kā 10 % no piedāvājuma paredzētās cenas; g) atskaites par pretendenta (vai par katra dalībnieka kopuzņēmumā) grāmatvedības un finansiālo stāvokli, piemēram, peļņas un zaudējumu pārskati, bilances un auditora ziņojumi par pēdējiem pieciem gadiem, paredzētā finansu prognoze turpmākiem diviem gadiem, kā arī atļauja no pretendenta (vai no kopuzņēmuma pilnvarota pārstāvja) iegūt atsauksmes no pretendenta kredītiestādēm; un h) informācija par visiem esošiem tiesas vai šķīrējtiesas procesiem vai strīdiem, kuros ir iesaistīts pretendents. Minētā informācija ir ierobežota ar jautājumiem, kas tieši saistīti ar līguma piešķiršanu vai izpildi. 5. pants Dalības līdztiesība 5.1. AZT un Komisija veic nepieciešamos pasākumus, lai nodrošinātu visplašāko iespējamo dalību pēc vienādiem noteikumiem konkursa uzaicinājumā būvdarbu, piegādes un pakalpojumu līgumos, tostarp pēc vajadzības pasākumus, kas: a) nodrošina konkursa uzaicinājumu publikāciju Eiropas Kopienu Oficiālajā Vēstnesī, attiecīgās AZT oficiālajā vēstnesī un citos piemērotos informācijas nesējos, jo īpaši reģiona AZT un ĀKK valstīs; b) likvidē diskriminējošas darbības vai tehniskas specifikācijas, kuras var traucēt plašu līdzdalību ar vienādiem noteikumiem; c) veicina sadarbību starp dalībvalstu, AZT un ĀKK valstu sabiedrībām un uzņēmumiem, piemēram, priekšatlases veidā no dalībvalstu, AZT un ĀKK valstu sabiedrību un uzņēmumu kopuzņēmumiem un konsorcijiem; d) nodrošina, ka visi atlases kritēriji ir noteikti konkursa dokumentācijā; un e) nodrošina, ka izraudzītais piedāvājums atbilst konkursa dokumentācijas prasībām, kā arī tajā norādītajiem izvēles kritērijiem. 6. pants Izņēmumi 6.1. Lai nodrošinātu optimālāko sistēmas rentabilitāti, fiziskām un juridiskām personām no attīstības valstīm, kas nav ĀKK valstis, var atļaut piedalīties EEK finansētajos līgumos pēc attiecīgās AZT pieprasījuma. 6.2. Attiecīgā AZT katrā šādā gadījumā nodrošina delegātu ar informāciju, kas EEK nepieciešama, lai izlemtu par šādiem izņēmumiem, īpaši ņemot vērā: a) attiecīgās AZT ģeogrāfiskās atrašanās vietu; b) līgumslēdzēju, piegādātāju un konsultantu no EEK, AZT un ĀKK valstīm konkurētspēju; c) nepieciešamību izvairīties no pārmērīgas izmaksu palielināšanas par līgumu izpildi; d) transportēšanas grūtības vai nokavēšanos saistībā ar piegādes laikiem vai citas līdzīgas problēmas; e) lietderīgāko un vietējiem apstākļiem piemērotāko tehnoloģiju. 6.3. Trešo valstu, kas nav Konvencijas puses, piedalīšanos EEK finansētajos līgumos var atļaut: a) gadījumos, kad EEK piedalās ar finansējumu reģionu vai starpreģionu programmās, kurās iesaistītas šādas valstis; b) līdzfinansētu projektu un programmu gadījumā; c) neatliekamas palīdzības gadījumā. 6.4. Ārkārtējos gadījumos un vienojoties ar Komisiju, konsultāciju uzņēmumi vai eksperti, kas ir 6. panta 3. punktā minēto trešo valstu pilsoņi, var piedalīties pakalpojumu līgumos. 7. pants Konkurence 7.1. Ja 7. pantā nav noteikts citādi, EAF finansētos būvdarbu un piegādes līgumus noslēdz pēc atklāta konkursa, bet pakalpojumu līgumus noslēdz pēc ierobežota konkursa. 7.2. Saskaņā ar 7. panta 3., 4. un 7. punkta noteikumiem un vienojoties ar Komisiju, AZT var: a) slēgt līgumus pēc ierobežota konkursa, kas vajadzības gadījumā seko pēc priekšatlases uzaicinājuma; b) slēgt līgumus ar tiešu vienošanos; c) veikt līgumu izpildi ar AZT valsts vai daļēju valsts struktūrvienību starpniecību. 7.3. Ierobežotu konkursu var izmantot: a) ja ir konstatēta situācijas steidzamība vai ja to pamato līgumu raksturs vai to atsevišķas raksturīgās pazīmes; b) īpaši specializēta rakstura projektiem vai programmām; c) liela apjoma līgumiem pēc priekšatlases. 7.4. Tiešas vienošanās līgumus var piešķirt šādos gadījumos: a) maza apjoma darbības vai steidzami apstākļi, vai īstermiņa tehniskās sadarbības pasākumi; b) neatliekamā palīdzība; c) individuāliem ekspertiem uzdotas darbības; d) papilddarbības vai nepieciešamas darbības citu esošu pasākumu pabeigšanai; e) ja līguma izpilde ir ekskluzīvi rezervēta patentu vai licenču turētājiem attiecībā uz attiecīgo izstrādājumu lietošanu, izstrādi vai importu; f) pēc neveiksmīga konkursa uzaicinājuma. 7.5. Ierobežotiem konkursiem un tiešas vienošanās līgumiem piemēro šādu procedūru: a) būvdarbu un piegādes līgumu gadījumā līgumslēdzēja iestāde, vienojoties ar delegātu, un vajadzības gadījumā pēc konkursa priekšatlases uzaicinājuma, sagatavo potenciālo pretendentu sarakstu; b) pakalpojumu līgumu gadījumā līgumslēdzēja iestāde, vienojoties ar Komisiju, sagatavo potenciālo pretendentu sarakstu, pamatojoties uz līgumslēdzējas iestādes un Komisijas priekšlikumiem; c) tiešas vienošanās līgumu gadījumā līgumslēdzēja iestāde pēc saviem ieskatiem brīvi uzsāk apspriedes ar potenciāliem pretendentiem, kurus tā ir atlasījusi saskaņā ar 7. panta 5. punkta a) un b) apakšpunktu, un piešķir līgumu pretendentam, kuru tā ir izvēlējusies. 7.6. Pakalpojumu līgumos pienācīgi jāņem vērā piemērotu kandidātu pieejamība, kuri dzīvo attiecīgajā AZT. Tiešais darbaspēks 7.7. Neatliekamas palīdzības, pakalpojumu līgumu un visās citās darbībās, kuru paredzētās izmaksas ir mazākas par 5 miljoniem ECU, līgumus izpilda ar attiecīgās AZT valsts vai daļēji valsts aģentūru vai struktūrvienību tiešu darbaspēku, ja valsts nacionālajās struktūrvienībās ir pieejams kvalificēts vadības personāls. 7.8. Kopiena piedalās iesaistītās struktūrvienības izmaksu segšanā, piešķirot tai trūkstošo aprīkojumu un/vai materiālus, un/vai līdzekļus papildus vajadzīgā personāla (ekspertu) algošanai no attiecīgajām AZT, citām AZT vai ĀKK valstīm. Kopienas piedalīšanās sedz tikai izmaksas, kas radušās no papildpasākumiem, kā arī pagaidu izdevumus, kas saistīti ar izpildi, kura cieši saistīta ar attiecīgā projekta prasībām. Neatliekamās palīdzības līgumi 7.9. Līgumus neatliekamās palīdzības jomā uzņemas veidā, kas atspoguļo apstākļu steidzamību. Šim nolūkam visām darbībām, kas saistītas ar neatliekamu palīdzību, līgumslēdzēja iestāde, vienojoties ar delegātu, var atļaut: a) līgumu slēgšanu pēc tiešas vienošanās; b) līgumu izpildi ar tiešu darbaspēku; c) īstenošanu ar specializētu aģentūru starpniecību; d) Komisijai to tieši īstenot. Saīsinātā procedūra 7.10. Lai nodrošinātu ātru un efektīvu projektu un programmu īstenošanu, lieto saīsināto konkursa procedūru, ja vien citādi nav noteikusi attiecīgā AZT vai Komisija savā līguma priekšlikumā ar attiecīgo AZT. Saīsinātā procedūra konkursa uzaicinājumu izdošanā ietver īsākus termiņus piedāvājumu iesniegšanai, un konkursa uzaicinājums ir ierobežots ar attiecīgo AZT un kaimiņos esošām AZT vai ĀKK valstīm saskaņā ar spēkā esošajiem normatīviem attiecīgajā AZT. Saīsināto procedūru piemēro šādos gadījumos: a) būvdarbu līgumiem: ja to paredzētās izmaksas ir mazākas par 5 miljoniem ECU; b) neatliekamai palīdzībai: neatkarīgi no līguma vērtības. 7.11. Izņēmuma kārtā AZT kredītrīkotājs, vienojoties ar delegātu, var pasūtīt ierobežota apjoma piegādes un/vai pakalpojumus, ja tie ir pieejami attiecīgajā AZT vai kaimiņos esošajās AZT vai ĀKK valstīs. 7.12. Lai paātrinātu procedūru, AZT var prasīt Komisiju vest sarunas, izstrādāt un noslēgt pakalpojumu līgumus tieši viņu vārdā vai lai to dara attiecīga aģentūra. 8. pants Projektu konkurss 8.1. Ja līgumslēdzēja iestāde tehnisku, estētisku vai finansiālu iemeslu dēļ uzskata par piemērotu, tā var aicināt iesniegt piedāvājumus dalībai projektu konkursā. Projektu konkurss notiek pēc plāna un kritērijiem, ko izstrādājusi līgumslēdzēja iestāde. Bez tam piemēro šādus noteikumus: a) plānā var noteikt balvas, kas piešķiramas par labākajiem piedāvājumiem. Šādas balvas specifiski paredz plānā, un tās piešķir minēto piedāvājumu iesniedzējiem saskaņā ar līgumslēdzējas iestādes noteikto kārtību. Līgumslēdzēja iestāde var ieturēt balvas, ja piedāvājumi nav atzīti par apmierinošiem; b) ja vien citādi nav noteikts konkursa uzaicinājumā, autortiesības uz iesniegtajiem piedāvājumiem pieder dalībniekiem. Taču līgumslēdzēja iestāde, vienojoties ar dalībniekiem, var izmantot piedāvājumus turpmākai pilnveidošanai. 8.2. Līgumslēdzēja iestāde var izsludināt konkursus turpmākai izmeklēšanai, pētījumiem un dizainparaugiem, kas varētu būt vajadzīgi tālākai projekta attīstībai. 8.3. Ievērojot 8. panta 1. punkta b) apakšpunktu un 8. panta 2. punktu, līgumslēdzēja iestāde var izsludināt konkursus par dalībnieka projekta detalizētu izstrādi un dokumentu sagatavošanu līdz pakāpei, kad var izsludināt konkursus par piegādēm un būvniecību. 8.4. Līgumslēdzēja iestāde var izsludināt konkursus par projektēšanas un būvniecības piedāvājumiem, kas paredz nodot objektus, kas gatavi ekspluatācijai. Tiem ir jābūt kopsummas tipa piedāvājumiem. Piedāvājumus izvērtē saskaņā ar to estētisko, praktisko, tehnisko un ekonomisko vērtību. Balvas nepiešķir. 9. pants Priekšrocība 9.1. Jāveic pasākumi, kas veicinātu AZT fizisko un juridisko personu plašu piedalīšanos EAF finansēto līgumu izpildē, lai tādējādi ļautu optimizēt šo zemju un teritoriju fiziskos resursus un cilvēkresursus. Šajā nolūkā: a) būvdarbu līgumos, kuru vērtība ir mazāka par 5 miljoniem ECU, AZT pretendentiem, kam vismaz viena ceturtdaļa pamatkapitāla un vadības personāla izcelsme ir vienā vai vairākās AZT, piešķir 10 % cenas priekšrocību, salīdzinot to ar līdzvērtīgas ekonomiskas un tehniskas kvalitātes piedāvājumiem; b) piegādes līgumos, kas neatkarīgi no piegāžu vērtības, AZT pretendentiem, kas piedāvā AZT izcelsmes piegādes vismaz 50 % apmērā no līguma vērtības, piešķir 15 % cenas priekšrocību, salīdzinot ar līdzvērtīgas ekonomiskas un tehniskas kvalitātes piedāvājumiem; c) attiecībā uz pakalpojumu līgumiem, ņemot vērā nepieciešamo kompetenci, priekšroku dod ekspertiem, iestādēm vai konsultāciju sabiedrībām vai uzņēmumiem no AZT, salīdzinot ar līdzvērtīgas ekonomiskas un tehniskas kvalitātes piedāvājumiem; d) ja ir paredzēta apakšlīgumu slēgšana, izraudzītais pretendents priekšroku dod fiziskām personām, sabiedrībām un uzņēmumiem no AZT, kas ir spējīgi izpildīt nepieciešamo līgumu pēc līdzīgiem noteikumiem. 9.2. Slieksni un procentus, kas minēti 9. panta 1. punktā, var grozīt uz attiecīgās Padomes Lēmuma pamata. 10. pants Līguma veidi 10.1. Līgumi var būt kādā no šādiem veidiem: a) kopsummas līgumi, kuros kopējā cena ietver visus būvdarbus, piegādes un pakalpojumus, kas ir līguma priekšmets; b) līgumi par vienības cenu, kuros būvdarbus, piegādes un pakalpojumus sadala atbilstīgi daudzuma sarakstam un norāda piedāvātās vienības cenas; c) papildināto izmaksu līgumi, kuros būvdarbu, piegāžu un pakalpojumu cenas nosaka pēc faktiskām izmaksām, iekļaujot pieskaitāmās izmaksas un peļņu; d) jauktie līgumi, kuros cenas nosaka pēc vismaz divām metodēm, kas paredzētas 10. panta 1. punktā; e) provizorisko cenu līgumi, kad 10. panta 2. punktā paredzētajos izņēmuma gadījumos pēc apspriešanās un vienošanās starp līgumslēdzēju iestādi un pretendentu līgumus piešķir bez cenu iepriekšējas noteikšanas un samaksu veic nolīgtajā veidā. 10.2. Provizorisko cenu līgumu var piešķirt tikai: a) ja līgumam ir komplekss raksturs vai tas saistīts ar jaunām metodēm, kas rada ievērojamas tehniskas briesmas, kuru dēļ nepieciešama uzsākšana pirms visu izpildes nosacījumu konstatēšanas; b) ārkārtēju un neparedzamu apstākļu gadījumā, kad līgums ir steidzams vai kad grūti noteikt izpildes raksturu un līdzekļus. 10.3. Līgumus piešķir uz iepriekš noteiktu cenu pamata, izņemot iepriekš noteiktu cenu līgumus. Tās var būt kopsummas vai vienības cenas. 10.4. Norādījumi pretendentiem paredz: a) līguma veidu; b) noteikumus izdevumu, pieskaitāmo izmaksu un peļņas aprēķināšanai papildināto izmaksu līgumos; c) izmantojamās metodes maksājamo summu aprēķināšanai saskaņā ar līgumu jaukto līgumu gadījumos. 11. pants Tehniskās specifikācijas un standarti 11.1. Katrā līgumā prioritārā kārtībā var definēt testēšanas, pārbaužu, pieņemšanas un aprēķinu tehniskās specifikācijas un metodes, atsaucoties uz kopējiem EEK un attiecīgās AZT pieņemtajiem standartiem, attiecīgās AZT vai dalībvalsts standartiem, vai citiem standartiem, tostarp starptautiskiem standartiem. 11.2. Aizliegtas ir tehniskās specifikācijas, kas piemin specifiskas markas vai izcelsmes vai īpaša procesa produktus un kas tādējādi dod priekšroku noteiktiem produktiem vai izslēdz noteiktus produktus, ja vien tas nav pamatots ar līguma priekšmetu. Šāds aizliegums attiecas uz preču zīmēm, patentiem vai veidiem, vai uz konkrētu izcelsmi vai ražotāju. Taču gadījumos, kad produktus vai procesus nevar precizēt pietiekami konkrēti un skaidri, to nosaukumu var dot ar nosacījumu, ka tiek pievienoti vārdi "vai ekvivalents". 12. pants Paziņojumi un rakstiska informācija 12.1. Ja vien īpašos noteikumos nav noteikts citādi, informāciju starp līgumslēdzēju iestādi un/vai projekta vadītāju, no vienas puses, un pretendentiem vai izraudzīto pretendentu, no otras puses, nosūta pa pastu, ar telegrammu, teleksu, faksimila sūtījumu vai piegādā personīgi uz atbilstīgām adresēm, ko šīs puses ir paredzējušas šādam mērķim. 12.2. Ja nosūtītājs pieprasa saņemšanas apliecinājumu, tas norāda šādu prasību savā paziņojumā un pieprasa šādu saņemšanas apliecinājumu visos gadījumos, kad paredzēts termiņš paziņojuma saņemšanai. Jebkurā gadījumā nosūtītājs veic visus nepieciešamos pasākumus, lai nodrošinātu sava paziņojuma saņemšanu. KONKURSA UZAICINĀJUMS 13. pants Paziņojums par uzaicinājumu uz konkursu 13.1. Līgumslēdzēja iestāde, kas vēlas piešķirt līgumu atklātā izsolē vai ierobežotā izsolē ar priekšatlasi, dara zināmu savu nodomu ar paziņojumu, ko publicē Komisija Eiropas Kopienu Oficiālajā Vēstnesī, attiecīgās AZT oficiālajā vēstnesī un citos piemērotos informācijas nesējos, jo īpaši reģiona AZT un ĀKK valstīs. 13.2. Līgumslēdzēja iestāde iesniedz delegātam konkursa uzaicinājuma dokumentāciju pirms konkursa uzaicinājuma izsludināšanas. 13.3. Delegāts: a) saīsinātās procedūras, tiešas vienošanās līgumu un neatliekamas palīdzības līgumu gadījumos apstiprina konkursa uzaicinājuma dokumentāciju – pirms līgumslēdzēja iestāde to izsludina – 30 dienu laikā pēc tam, kad to viņam iesniegusi līgumslēdzēja iestāde; b) visos citos gadījumos, kas nav minēti 13. panta 3. punkta a) apakšpunktā, pārsūta konkursa uzaicinājuma dokumentāciju Komisijai apstiprināšanai 30 dienu laikā pēc tam, kad to viņam iesniegusi līgumslēdzēja iestāde. 13.4. Atklātā izsolē uzaicinājuma paziņojumā norāda: a) līguma priekšmetu, mērķi un apmēru; ja līgums ir sadalīts vairākās kārtās, tad – atsevišķas kārtas pēc lieluma, un iespēju iesniegt piedāvājumus par vienu, vairākām vai visām kārtām; iespēju iesniegt varianta risinājumus, ja tādi atļauti; ja paziņojums saistīts ar konkursa uzaicinājumu par projektēšanas un būvniecības konkursu, projekta kritērijus un citas prasības, kas nepieciešamas pretendentiem, lai saprastu līguma apjomu un atbilstīgi iesniegtu piedāvājumu; b) atbilstības kritērijus un visus svarīgos vai neparastos piedāvājuma vērtēšanas kritērijus (piemēram, priekšrocības robežu); c) projekta atrašanās vietu, finansēšanas avotu, izpildes laiku un piegādes līguma gadījumā – piegādes un/vai ierīkošanas vietu; d) līgumslēdzēju iestādi, kā arī tās struktūrvienības nosaukumu un adresi, kas piešķir līgumu; e) izsoles metodi, vietu, kur var iepazīties ar konkursa dokumentāciju, kā arī, uz kādiem noteikumiem var iegūt konkursa dokumentāciju; f) laikposmu, ko skaita no paredzētā piedāvājumu pieņemšanas beigu termiņa un kurā pretendentiem ir saistoši savi piedāvājumi; g) piedāvājumu pieņemšanas beigu termiņu un laiku, un adresi, uz kādu tie jāsūta, vajadzīgo eksemplāru skaitu un valodu, kurās tie jāsagatavo; h) attiecīgā gadījumā piedāvājuma atvēršanas vietu, datumu un laiku; i) dažādus galvojumus, ko līgumslēdzēja iestāde pieprasa, katra galvojuma lielumu, kas attiecīgā gadījumā izteikts procentos no piedāvājuma, un laiku, kad šādi galvojumi jāuzrāda; j) to struktūrvienību adrese, kur pretendenti var saņemt papildu informāciju. 13.5. Ierobežotā izsolē ar priekšatlasi paziņojumā īpaši norāda: a) izsoles metodi un ziņas, kas minētas 13. panta 4. punkta a), b), c), d) un g) apakšpunktos; b) noteikumus, pēc kādiem var saņemt konkursa dokumentāciju; c) attiecīgā gadījumā beigu datumu, kad līgumslēdzējai iestādei jāizsludina konkurss; d) dalības pieprasījumā sniedzamās ziņas deklarāciju un dokumentu veidā par pieteikuma iesniedzēja statusu un spēju, ko prasa līgumslēdzēja iestāde saskaņā ar 4. pantu un ekonomiskiem un tehniskiem nosacījumiem, kas jāpilda katram pieteikuma iesniedzējam, ja tas vēlas, lai viņu pieņem izvērtēšanai. 14. pants Pretendentu priekšatlase 14.1. Ierobežotā izsolē ar priekšatlasi sagatavo perspektīvo pretendentu sarakstu saskaņā ar 14. panta 2. punktu, pirms kura vajadzības gadījumā izsludināts iepriekšējas kvalifikācijas uzaicinājums pēc 13. panta 1. punktā minētā paziņojuma publikācijas. 14.2. Sarakstu sagatavo cita starpā saskaņā ar 7. panta 5. punkta noteikumiem un nepieciešamo kvalifikāciju, lai izpildītu paredzēto projektu, jo īpaši saskaņā ar 4. panta noteikumiem. 14.3. Līgumslēdzēja iestāde izvēlas potenciālos pretendentus uz ziņu pamata, ko tie snieguši pieprasījumā, kas izteikts saskaņā ar 13. panta 5. punkta d) apakšpunktu. Izvēlētie potenciālie pretendenti saņem uzaicinājumu iesniegt piedāvājumus, kurā jo īpaši norāda: a) ziņas, kas minētas 13. panta 4. punkta e), f), g), h), i) un j) apakšpunktā; b) atsauci uz paziņojumu, kas minēta 13. panta. 5. punktā; c) visus grozījumus, kā tie minēti 18. pantā. 15. pants Tiešas vienošanās līgumi 15.1. Tiešas vienošanās līgumos būvdarbus, piegādes vai pakalpojumus, kas paredzami līguma priekšmetā, definē pēc pārrunām starp līgumslēdzēju iestādi un pretendentu. 15.2. Ja piemēro tiešas vienošanās procedūru, kandidātu izvēlas attiecīgā AZT pēc saraksta, kas sagatavots saskaņā ar 4. pantu un 7. panta 5. punktu. 15.3. Beidzot pārrunas, līgumslēdzēja iestāde sagatavo un paziņo līguma tekstu saskaņā ar 38. pantu. 15.4. Līgumslēdzēja iestāde un pretendents vienojas par datumu, ko uzskata par līguma noslēgšanas datumu. Šo datumu norāda līguma tekstā. KONKURSA DOKUMENTĀCIJA 16. pants Konkursa dokumentācijas saturs 16.1. Konkursa uzaicinājuma dokumentācijā norāda ziņas par veidu, kādā iesniedz piedāvājumus, kā arī izraudzītā pretendenta izvēles kritērijus. Papildus konkursa uzaicinājumam konkursa dokumentācijā var norādīt jebkuru vai visu no zemāk minētā: a) norādes pretendentiem; b) vispārējos nosacījumus, kas piemērojami atsevišķai līguma kategorijai; c) īpašos nosacījumus specifiskam līgumam; d) tehniskās specifikācijas un/vai darba uzdevumu; e) kopējās cenas sadalījuma veidlapu kopsummas līgumu gadījumā vai vienības cenas saraksta un/vai daudzumu saraksta veidlapu vienības cenas līgumu gadījumā; f) prasību vai papildu ziņu sarakstu; g) rasējumus; h) piedāvājuma veidlapu; i) piedāvājuma garantijas veidlapu; j) līguma veidlapu; k) izpildes garantijas veidlapu; un l) aprakstu par piedāvājuma vērtēšanas sistēmu, norādot vērtēšanas kritērijus un atsevišķu kritēriju nozīmi. 16.2. Turklāt atkarībā no līguma rakstura konkursa dokumentācijai pievieno "vispārējas informācijas norādi". Šādu norādi sagatavo delegāts, konsultējoties ar attiecīgo AZT, un saskaņā ar pēdējā apstiprinājumu. To sniedz tikai informācijai un tā nav līguma sastāvdaļa. Tā satur vienu vai vairākas no šādām norādēm: a) ģeogrāfiskās norādes par reģionu, kurā atrodas līguma izpildes vieta, tostarp norādes par klimatu; b) līguma izpildes vietas atrašanos, piekļūšanas ceļus un citu infrastruktūru, ko var izmantot līguma izpildē; c) informāciju par muitas, nodokļu un cenu normatīvajiem aktiem; d) algu apmērus un likumiskos vai līgumiskos maksājumus, kas veicami darba devējiem, ietverot minimālas vai normālas algas līmeni, kas noteikts līgumslēdzējas valsts tiesību aktos vai kas ir ierastā norma vietā, kurā izpildāms līgums, atbilstīgi galvenajām darbaspēka vietējām kategorijām, kas vajadzīgas līgumā; e) ziņas par valūtas maiņas kontroles normatīvajiem aktiem, monetāro un banku sistēmu līgumslēdzējas iestādes valstī; f) jebkuras citas ziņas, kas saistītas līgumslēdzējas iestādes valsts normatīvajiem aktiem, kuri reglamentē līgumu izpildi, ietverot ziņas par struktūrvienībām, kurās var pieprasīt šo normatīvo aktu eksemplārus. 16.3. Pakalpojumu līgumu darba uzdevums jo īpaši satur: a) pēc iespējas sīkāk izstrādātu aprakstu par līguma objektu; b) faktiskas ziņas, piemēram, līgumslēdzējas iestādes valdījumā esošos datus, ierobežojumus, kas ir saistoši līgumslēdzējai iestādei konkrētu tehnisku vai citu noteikumu ievērošanā, kā arī saistības, ko noteikusi līgumslēdzēja iestāde; c) atkarībā no līguma rakstura – provizoriskos pētījumus vai īstenošanas plānus, kā arī līguma projektu, ja iespējams; d) vispārīgu dokumentāciju, ko jo īpaši veido normatīvi akti attiecībā uz līgumā ietverto tehnisko jomu vai jebkura cita norāde, kas nodrošina piekļuvi šādiem normatīviem aktiem. 16.4. Pretendentam uzmanīgi jāizvērtē visi norādījumi, nosacījumi, veidlapas, noteikumi, specifikācijas un rasējumi konkursa dokumentācijā. Pretendents ir vienpusīgi atbildīgs par atbildēm, ko tas sniedz uz konkursa dokumentācijas prasībām un par visiem trūkumiem vai kļūdām savās atbildēs. Pretendents uzņemas risku par visas konkursa dokumentācijā prasītās informācijas nesniegšanu vai tāda piedāvājuma iesniegšanu, kas visos aspektos neatbilst konkursa dokumentācijai, kā rezultātā viņa piedāvājumu var noraidīt. 17. pants Konkursa informācijas skaidrojumi Ja, atbildot uz pretendenta jautājumiem, vai citos gadījumos pretendentam sniedz informāciju par izpildāmo līgumu vai citu informāciju, kas var ietekmēt piedāvājuma cenas noteikšanu, tad šādu informāciju līgumslēdzēja iestāde rakstiski sniedz pārējiem pretendentiem, ciktāl tie ir zināmi, ar nosacījumu, ka pārējiem pretendentiem nesniedz komerciāla rakstura informācija attiecībā uz blakuspiedāvājumu pieņemamību. Līgumslēdzēja iestāde atbildēs tikai uz tiem jautājumiem vai skaidrojuma pieprasījumiem, ko tā saņem vismaz 30 dienas pirms piedāvājumu iesniegšanas termiņa. 18. pants Konkursa dokumentācijas grozījumi Visas izmaiņas konkursa dokumentācijā, ko līgumslēdzēja iestāde izdara konkursa laikā, nekavējoties rakstiski paziņo visiem potenciāliem pretendentiem, kas saņēmuši konkursa dokumentāciju, pievienojot paziņojumu par konkursa laikposma pagarinājumu, ko līgumslēdzēja iestāde var uzskatīt par nepieciešamu, lai dotu pretendentiem iespēju ņemt vērā šādas izmaiņas. NORĀDES PRETENDENTIEM 19. pants Valoda Piedāvājums, līguma dokumenti, kā arī visa korespondence un dokumenti, kas saistīti ar to, ir valodā, kas norādīta norādēs pretendentiem. 20. pants Piedāvājuma saturs 20.1. Piedāvājumu, ko saskaņā ar konkursa dokumentācijā norādītām prasībām pretendents sagatavo un iesniedz, veido: a) aizpildīta piedāvājuma veidlapa un tās pielikums; b) piedāvājuma garantija; c) kopējās cenas sadalījums kopsummas līgumu gadījumā, vienības cenas saraksts un/vai daudzumu saraksts vienības cenas līgumu gadījumā; d) papildu informācijas saraksts; e) dokumenti, kas apliecina pretendenta statusu un spēju atbilstīgi 4. pantam, izņemot ierobežotā izsolē ar priekšatlasi; f) atļautie varianta risinājumi un visi citi elementi, ko nepieciešams iesniegt saskaņā ar norādēm pretendentiem, kuras ietvertas konkursa dokumentācijā; g) visa nepieciešamā informācija pretendenta novērtēšanai; h) ja norādes pretendentiem paredz, ka vajadzīgs garantijas remonts, izziņa, kurā norādīti līdzekļi, ar kādiem pretendents izpildīs saistības nodrošināt šādu remontu; i) attiecīgā gadījumā papildu garantijas, ko pretendents iesaka saistībā ar, cita starpā, izpildes laiku un darbu apjomiem; j) visa informācija par iecerēto apakšlīgumu slēgšanu; k) piedāvājuma cena, konkursa metode un maksājuma valūtas. 20.2. Garantijas remontu pieprasa piegādes līgumiem, ja vien piegādes raksturs nepamato šādu remontu. Ja līgumslēdzēja iestāde pieprasa garantijas remontu: a) īpašie nosacījumi paredz šāda remonta nosacījumus, kārtību un ilgumu; b) ja vien piegādes raksturs vai atbilstīgie nosacījumi to nepamato, izraudzītais pretendents izveido līgumslēdzējas iestādes valstī vajadzīgo garantijas remontu. 21. pants Kārtas 21.1. Izskatot projektu izpildes iespējas, ekonomisku un tehnisku iemeslu dēļ vērā ņem izdevīgumu no projekta sadalīšanas vienveidīgās kārtās, kas ir iespējami lielas. 21.2. Ja projekts ir sadalīts kārtās, norādes pretendentiem paredz: a) kārtu skaitu; b) katras kārtas raksturu, atrašanās vietu un apmēru; un c) attiecīgā gadījumā minimālo un maksimālo kārtu skaitu, uz kurām pretendents var iesniegt piedāvājumu. 21.3. Piedāvājuma iesniegšanai lieto šādu procedūru: a) pretendents var iesniegt piedāvājumu uz katru kārtu; b) ja vien norādes pretendentiem nosaka citādi, pretendents savā piedāvājumā var ietvert vispārēju cenas atlaidi, ko viņš sniegtu, ja notiktu dažu vai visu kārtu apvienošana, kurām pretendents ir iesniedzis atsevišķus piedāvājumus; c) katra kārta veido atsevišķu līgumu, ja vien norādes pretendentiem paredz, ka vienam pretendentam piešķirtās kārtas veido vienu līgumu; d) ja kārtas piešķiramas dažādiem pretendentiem, konkursa uzaicinājuma dokumentācijā vai norādēs pretendentiem var paredzēt, ka atsevišķas kārtas pretendents nodrošina visu kārtu izpildes koordināciju. 22. pants Sadarbība ar trešām personām 22.1. Lai uzlabotu AZT spēju attīstīt savas tehniskās prasmes un pilnveidot savu konsultantu zinātību (know–how), veicina partnerattiecību sadarbības vienošanos starp EEK un AZT konsultāciju uzņēmumiem, konsultējošiem inženieriem, ekspertiem un iestādēm. Šim nolūkam Komisija un AZT dara visu nepieciešamo, lai: a) ar kopuzņēmumiem, apakšlīgumu slēgšanu vai tādu ekspertu izmantošanu, kas ir AZT valstspiederīgie, veicinātu to nodarbināšanu grupās konsultāciju uzņēmumos, pie konsultējošiem inženieriem vai iestādēs Eiropas Ekonomikas kopienā; b) informētu pretendentus par izvēles kritērijiem konkursa dokumentācijā un šajos vispārējos noteikumos paredzētajām priekšrocībām, jo īpaši par tām, kas saistītas ar AZT cilvēkresursu izmantošanas veicināšanu. 22.2. Līgumslēdzēja iestāde konkursa uzaicinājumā vai līguma pārrunu laikā potenciāliem pretendentiem var piedāvāt citu AZT vai ĀKK sabiedrību, uzņēmumu, nacionālo ekspertu vai konsultantu palīdzību, kurus izvēlas savstarpēji vienojoties. Šāda sadarbība var notikt kopuzņēmuma, apakšlīguma vai arī praktikantu stažēšanās veidā. 22.3. Ja sadarbība notiek: a) kopuzņēmuma veidā, tad piemēro 4. panta 3. punkta b) apakšpunktu; b) apakšlīguma veidā, tad piemēro 4. panta 3. punkta f) apakšpunktu; c) praktikantu stažēšanās veidā, tad līgumslēdzējas iestādes ieteiktajiem praktikantiem jābūt pamatiemaņām, kas atbilst efektīvai dalībai stažēšanās uzdevumiem, kuri ietverti līguma izpildē. Maksimālo praktikantu skaitu nosaka īpašajos nosacījumos. Aprēķinot darba samaksu vai piedāvājuma cenas, vērā ņem visas izmaksas, kas pretendentam rodas nodrošinot praktikantu stažēšanos. Praktikantu stažēšanās nekādos apstākļos nedz ierobežo izraudzītā pretendenta saistības, ar kuru ir noslēgts līgums, nedz paredz kādu atbildību līgumslēdzējai iestādei vai projekta vadītājam. 22.4. Iesaistītās puses apņemas savstarpēji sadarboties un vienojas par šādas sadarbības procedūru, un jo īpaši par izrietošām kompetencēm. 23. pants Pretendentu neatkarība 23.1. Ja pakalpojuma līguma gadījumā pretendents ir iesaistījies tiesiskās attiecībās ar fiziskām vai juridiskām personām, kas varētu piedalīties būvdarbu izpildē vai piegādes veikšanā, kuru paredzēts sagatavot vai definēt saskaņā ar pakalpojumu, vai tas citādi uztur īpašas attiecības, kas, iespējams, var negatīvi ietekmēt viņa neatkarību, tad viņš par to paziņo sava piedāvājuma līgumslēdzēju iestādei vai dara to zināmu līguma pārrunās, vai arī visos gadījumos, kad vien šādi apstākļi rodas pirms līguma piešķiršanas. 23.2. Ja neatkarīgi no šādas informācijas līgumu noslēdz ar minēto pretendentu, tad līgumslēdzēja iestāde patur tiesības neiekļaut attiecīgās fiziskās vai juridiskās personas šādu būvdarbu veikšanā vai piegādes nodrošināšanā. 24. pants Piedāvājuma izcenojumi 24.1. Pretendents sniedz konkursa dokumentācijā pieprasīto informāciju par izcenojumiem, veic nepieciešamos aritmētiskos aprēķinus, paraksta piedāvājuma veidlapu un pievieno to savam piedāvājumam. 24.2. Kopējo piedāvājuma summu raksta skaitļiem un vārdiem. Visos gadījumos, kad ir pretrunas starp skaitļos un vārdos norādīto cenu, noteicošā ir vārdos norādītā cena. Ja to pieprasa norādes pretendentiem, tad šādu informāciju norāda skaitļos un vārdos: a) kopējas cenas sadalījums kopsummas līgumos; b) vienības cenas katrai vienībai daudzuma sarakstā un/vai vienības cenas saraksts vienības cenas līgumos; c) jaukto līgumu gadījumā – kopējās cenas sadalījums, kā arī daudzuma saraksta sadaļā un/vai cenas saraksts vienības cenas sadaļā; 24.3. Cenām jāatbilst katras vienības relatīvai vērtībai attiecībā pret kopējo piedāvājuma summu. Cenām nevajadzētu būt tādām, kas traucē piedāvājumu salīdzināšanu, vai kas noved pie starpposma maksājumiem, kuri ir nesamērīgi ar paveiktā darba vērtību. 24.4. Piedāvājumus izsaka līgumslēdzējas iestādes valsts valūtā. 24.5. Pretendents savā piedāvājumā var pieprasīt, ka pamatotu daļu, kas izteikta procentos no piedāvājuma cenas, samaksā viņam tieši ārvalsts valūtā. Prasīto pamatojumu izvērtē ar pārbaudāmiem faktiem attiecībā uz veicamo būvdarbu, piegāžu vai pakalpojumu patieso izcelsmi un to radītiem izdevumiem. Ārvalsts valūtas maksājumiem piemēro pārrēķina kursu, kas ir spēkā 30 dienas pirms pēdējā noteiktā datuma piedāvājumu iesniegšanai. 24.6. Pretendenta piedāvātajā cenā ņem vērā piemērojamo nodokļu režīmu, kā tas noteikts Konvencijā. 25. pants Derīguma laiks 25.1. Pretendentiem ir saistoši to piedāvājumi uz laiku, ko noteikusi līgumslēdzēja iestāde saskaņā ar 13. pantu. Līgumslēdzēja iestāde var noraidīt jebkuru piedāvājumu, kas ir derīgs īsāku laiku. Līgumslēdzējas iestādes noteiktajam laikposmam ir jābūt pietiekošam, lai veiktu piedāvājumu vērtēšanu un salīdzināšanu, saņemtu visas nepieciešamās atļaujas un apstiprinājumus un lai paziņotu par līguma piešķiršanu. Derīguma laikam parasti nevajadzētu pārsniegt 120 dienas, skaitot no piedāvājumu iesniegšanas beigu datuma, bet tas var mainīties atkarībā no līguma rakstura vai sarežģītības. 25.2. Pirms oriģinālā piedāvājuma derīguma laika notecēšanas līgumslēdzēja iestāde ārkārtējos apstākļos var prasīt pretendentam noteiktu derīguma laika pagarinājumu. Pretendentiem, kas piekrīt šādai prasībai, neprasa un tiem nav ļauts mainīt savu piedāvājumu, bet tiem prasa attiecīgi pagarināt piedāvājuma garantijas derīguma laiku. 26. panta noteikumi par piedāvājuma garantijas izdošanu un zaudēšanu turpina būt spēkā piedāvājuma derīguma pagarinājuma laikā. 25.3. Izraudzītajam pretendentam ir saistošs viņa piedāvājums vēl 60 dienas pēc paziņojuma saņemšanas par viņa izraudzīšanu. 26. pants Piedāvājuma garantija 26.1. Ja vien norādēs pretendentiem nav noteikts citādi, būvdarbu un piegādes līgumu pretendenti iesniedz garantiju kā apliecinājumu par sava piedāvājuma nopietnību. Konkursa dokumentācijā paredz šādas garantijas summu, kas nekādā gadījumā nedrīkst pārsniegt 2 % no piedāvājuma summas. 26.2. Piedāvājuma garantiju sniedz kā bankas garantiju, bankas pārvedu vekseli, segtu čeku, apdrošināšanas vai parādzīmju sabiedrības izdotu obligāciju, neatsaucamu akreditīvu vai skaidras naudas noguldījumu līgumslēdzējā iestādē. Ja piedāvājuma garantija noformējama kā bankas garantija, bankas pārvedu vekselis, segts čeks vai obligācija, tad to izsniedz banka, apdrošināšanas vai parādzīmju sabiedrība, ko apstiprinājusi līgumslēdzēja iestāde un kas ir nodibināta AZT, ĀKK vai dalībvalstī. Bankas garantija vai obligācija stingri atbilst piedāvājuma garantijas veidam, kas ietverts konkursa dokumentācijā vai – tiešas vienošanās līguma gadījumā – īpašajos nosacījumos. Garantija neatkarīgi no tās veida ir brīva no ierobežojumiem un apmaksājama uz pirmo pieprasījumu, kā arī derīga vismaz 60 dienas pēc piedāvājuma derīguma laika. 26.3. Līgumslēdzēja iestāde var noraidīt jebkuru piedāvājumu, kam nav pievienota atbilstīga piedāvājuma garantija. 26.4. Neizraudzīto pretendentu piedāvājuma garantijas atbrīvo ne vēlāk kā 60 dienas pēc piedāvājuma derīguma laika notecēšanas, kas attiecīgā gadījumā pagarināts saskaņā ar 25. panta 2. punktu, vai arī līdz ar līguma piešķiršanu, izvēloties agrāko. 26.5. Izraudzītā pretendenta piedāvājuma garantiju atbrīvo tad, kad pretendents parakstījis līgumu un noformējis vajadzīgo izpildes garantiju, kas apmierina līgumslēdzēju iestādi. 26.6. Piedāvājuma garantiju var atsaukt nepaziņojot: a) ja pretendents atsauc savu piedāvājumu tā derīguma laikā; b) izraudzīta pretendenta gadījumā, ja tas noteiktajā laikā neparaksta līgumu vai nenoformē vajadzīgo izpildes garantiju. 27. pants Varianta risinājumi 27.1. Ja vien norādēs pretendentiem nav noteikts citādi, pretendenti var iesniegt piedāvājumu, kas balstīts uz varianta risinājumu. Norādes pretendentiem precizē visus ierobežojumus, projektēšanas kritērijus un citas prasības, kas piemērojamas varianta risinājumam. Ja vien norādēs pretendentiem nav noteikts citādi, tad uz varianta risinājumu balstītu piedāvājumu var iesniegt ar nosacījumu, ka tiek iesniegts arī atbilstīgs galvenais risinājums. 27.2. Varianta risinājums nevar atkāpties no šo vispārējo noteikumu prasībām. Piedāvājumus, kas balstīti uz konkursa dokumentāciju, un varianta risinājumus izvērtē vienlaicīgi. 27.3. Norādēs pretendentiem jānosaka, vai varianta risinājuma iesniedzējs ir atbildīgs par varianta risinājuma dizainparaugu, un ja tā tas ir, tad jāparedz procedūras, jo īpaši tā pārbaudei, pārskatīšanai un apstiprināšanai. 27.4. Jebkuru varianta risinājumu veido: a) individuāls piedāvājums par varianta risinājumu; b) pierādījums par varianta risinājumu priekšrocību pār galveno risinājumu, tostarp jebkura ekonomiskā izdevīguma kvantitatīvs pamatojums; c) tehnisko noteikumu grozījumu projekts varianta risinājumam nepieciešamajos īpašajos nosacījumos; d) rasējumi un specifikācijas, kas paredzētas galvenajā risinājumā, bet ko neietekmē varianta risinājums; e) rasējumi un specifikācijas, ko ietekmē varianta risinājums; f) tehniska piezīme par varianta risinājuma koncepciju un attiecīgā gadījumā – rasējumi un aprēķini; g) kopsummas līgumos – kopējās cenas detalizēta sadale atbilstīgi varianta risinājuma grozījumiem; h) vienības cenas līgumos – daudzuma saraksts un/vai cenas saraksts atbilstīgi varianta risinājuma grozījumiem. 28. pants Vietas apmeklējums pirms piedāvājuma 28.1. Pretendentam tiek ieteikts apmeklēt un apskatīt līguma izpildes vietu un tās apkārtni, kā arī uz savu atbildību iegūt sev visu informāciju, kas varētu būt nepieciešama piedāvājuma sagatavošanai un līguma noslēgšanai. Pretendents uzņemas visus izdevumus, kas saistīti ar līguma izpildes vietas apmeklēšanu. 28.2. Pretendents, jebkurš no viņa darbiniekiem vai pārstāvjiem, ciktāl tas ir praktiski iespējams, saņems no līgumslēdzējas iestādes atļauju ieiet līguma izpildes vietā šādas apskates veikšanai ar nosacījumu, ka pretendents, viņa darbinieki vai pārstāvji atbrīvo no visas atbildības un atlīdzina par visu atbildību līgumslēdzēju iestādi, tās darbiniekus un pārstāvjus šajā sakarā. Attiecīgi pretendents ir atbildīgs par visiem nāvējošiem vai citiem miesas bojājumiem, zaudējumiem vai kaitējumu, kas nebūtu radušies, ja nenotiktu šāds apmeklējums. 28.3. Neskarot līgumslēdzējas iestādes valsts normatīvus aktus imigrācijas jomā, attiecīgā AZT izsniedz ieceļošanas atļauju jebkurai personai (vai tās pārstāvim), kas atbilstīgi 4. pantam pamato savu atbilstību kā dalībnieks konkursa uzaicinājumā, ar mērķi veikt apmeklējumus, kuri ļauj viņam sagatavot savu piedāvājumu. Šādas atļaujas derīguma termiņš beidzas nākamajā dienā pēc piedāvājuma derīguma laika beigām. 29. pants Piedāvājumu parakstīšana 29.1. Piedāvājumu paraksta pretendents vai viņa pienācīgi pilnvarots pārstāvis, kā to pieprasa norādes pretendentiem. To noformē vienā oriģināleksemplārā, kuram uzrakstīts vārds "oriģināls". Norādēs pretendentiem nosaka, cik kopiju eksemplāri jāiesniedz pretendentam. Kopijas paraksta tāpat kā oriģināleksemplāru un uz tām jābūt uzrakstītam vārdam "kopija". 29.2. Pārstāvja iesniegtajā piedāvājumā jānorāda principāla vārds, kura uzdevumā viņš rīkojas. Viens pārstāvis nevar pārstāvēt vairāk kā vienu pretendentu. Pārstāvis piedāvājumam pievieno vienkāršu līgumu, notariālu vai citu aktu, kas to pilnvaro rīkoties pretendenta uzdevumā. Parakstam aktā jābūt apliecinātam saskaņā ar principāla valsts tiesību aktiem. 29.3. Ja pretendents ir divu vai vairāku personu kopuzņēmums vai konsorcijs, piedāvājumam jābūt vienam ar mērķi panākt vienu līgumu, piedāvājums ir jāparaksta katrai personai, piedāvājums un jebkurš izrietošs līgums visām šīm personām ir solidāri un atsevišķi saistošs saskaņā ar līgumslēdzējas iestādes valsts tiesību aktiem, attiecībās ar iestādi vienu no šīm personām ieceļ kā vadītāju, kas saistītu kopuzņēmumu vai konsorciju. Kopuzņēmuma vai konsorcija struktūru vai sastāvu nedrīkst mainīt bez līgumslēdzējas iestādes iepriekšējas rakstiskas piekrišanas. 29.4. Piedāvājumu var parakstīt kopuzņēmuma vai konsorcija pārstāvis tikai tad, ja viņu skaidri rakstiski ir pilnvarojuši kopuzņēmuma vai konsorcija dalībnieki, un pilnvarojuma līgums, notariāls vai cits akts ir pievienots piedāvājumam. Visiem parakstiem pilnvarojošā dokumentā jābūt apstiprinātiem saskaņā ar katras kopuzņēmuma vai konsorcija puses valsts normatīviem aktiem kopā ar rakstiskiem pilnvarojumiem par to, ka piedāvājuma parakstītāji ir pilnvaroti uzņemties saistības kopuzņēmuma vai konsorcija dalībnieku vārdā. Katram šāda kopuzņēmuma vai konsorcija dalībniekam jānodrošina 4. pantā prasītais pierādījums, it kā viņš pats būtu pretendents. 29.5. Pilnam piedāvājumam jābūt bez izmaiņām, ierakstiem starp rindām vai dzēsumiem, izņemot tos, kas ir veikti, lai atbilstu līgumslēdzējas iestādes izdotajām norādēm, vai kas nepieciešami, lai labotu pretendenta pieļautās kļūdas. Izmaiņas un labojumus atzīmē ar personas vai personu iniciāļiem, kas paraksta piedāvājumu. 29.6. Katrs pretendents var iesniegt tikai vienu piedāvājumu, izņemot, ja paredzētas kārtas saskaņā ar 21. pantu vai varianta risinājumi saskaņā ar 27. pantu. Pretendents nekādā statusā nevar piedalīties cita pretendenta piedāvājumā uz vienu un to pašu līgumu. PIEDĀVĀJUMU IESNIEGŠANA 30. pants Termiņš 30.1. Līgumslēdzējai iestādei jāsaņem piedāvājumi pēc savas adreses un ne vēlāk kā datumā un laikā, kas noteikti saskaņā ar 13. pantu. Atklātā konkursā šāds laiks nav īsāks par 90 dienām. 30.2. Līgumslēdzēja iestāde pēc saviem ieskatiem var pagarināt 30. panta 1. punktā minēto termiņu piedāvājumu iesniegšanai, veicot grozījumus konkursa dokumentācijā saskaņā ar 18. pantu, un šādā gadījumā līgumslēdzējas iestādes un pretendenta visas iepriekšējās tiesības un saistības, kas izveidojušās iepriekšējā termiņa, būs spēkā pagarinātā termiņā. Ja pretendents izmanto savas atsaukuma tiesības pēc pagarinājuma paziņojuma saņemšanas, tad viņa piedāvājumu atdod viņam un viņa piedāvājuma garantiju atbrīvo pēc konkursa atklāšanas sēdes. 30.3. Visus piedāvājumus, ko līgumslēdzēja iestāde saņem pēc līgumslēdzējas iestādes noteiktā termiņa, noraida saskaņā ar 13. panta 4. punkta g) apakšpunktu un 18. pantu un atdod pretendentam pēc konkursa atklāšanas sēdes. 31. pants Aplokšņu aizlīmēšana un marķēšana 31.1. Piedāvājumam, pielikumiem, kas paredzēti norādēs pretendentiem, un apliecinošiem dokumentiem, kas minēti 4. pantā, jābūt ievietotiem aizlīmētā neidentificējamā aploksnē, uz kuras rakstīts tikai: a) adrese, kas norādīta konkursa uzaicinājuma paziņojumā par piedāvājumu iesniegšanu vai konkursa uzaicinājumā; b) atsauce uz konkursa uzaicinājuma paziņojumu, kuram atbildot tiek iesniegts piedāvājums; c) attiecīgā gadījumā kārtu skaits, uz kurām iesniegti piedāvājumi; un d) frāze "neatvērt pirms piedāvājumu atklāšanas sēdes", kas rakstīta tajā pašā valodā kā konkursa dokumentācija. 31.2. Norādes pretendentiem katrā gadījumā konkretizē, vai dokumentus par cenas priekšlikumu ievieto kopā ar tehnisko priekšlikumu vienā aploksnē vai atsevišķās aploksnēs. Pēdējā gadījumā cenas priekšlikumam jābūt ievietotam atsevišķā identificējamā aploksnē, uz kuras ir rakstīti vārdi "piedāvājuma cena", kas ir aizlīmēta un kopā ar tehnisko priekšlikumu ievietota 31. panta 1. punktā minētajā aploksnē. 32. pants Atsaukšana un grozījumi 32.1. Ikviens pretendents var izmainīt vai atsaukt savu piedāvājumu pirms 30. panta 3. punktā minētā termiņa ar nosacījumu, ka līgumslēdzēja iestāde līdz šī termiņa beigām saņem rakstisku paziņojumu par šādiem grozījumiem vai atsaukumu. 32.2. Pretendenta grozījumu vai atsaukuma paziņojumu sagatavo, aizlīmē, marķē un nosūta saskaņā ar 31. panta noteikumiem. Atsaukuma paziņojumu var arī piegādāt personīgi vai nosūtīt ar teleksu, telegrammu vai faksimila sūtījumu, kuram seko parakstīta apstiprinājuma kopija, uz kuras pasta zīmogs ir datēts ne vēlāk kā piedāvājuma iesniegšanas termiņš. Atsaukumi ir beznosacījuma, un tie pārtrauc turpmāku dalību konkursa procedūrā. 32.3. Nevienu piedāvājumu nevar grozīt pēc 30. panta 3. punktā minētā termiņa, izņemot gadījumus, kuri ir saskaņā ar 34. panta 1. punktu. 32.4. Nevienu piedāvājumu nevar atsaukt laikposmā starp 30. panta 3. punktā minēto termiņu un piedāvājuma derīguma laika izbeigšanos. Piedāvājuma atsaukšana šajā laikposmā var izraisīt piedāvājuma garantijas atsavināšanu. PIEDĀVĀJUMU IZVĒRTĒŠANA 33. pants Piedāvājumu atvēršana 33.1. Saņemot piedāvājumus, aploksnes ieraksta īpašā reģistrā to saņemšanas secībā. Uz aploksnes uzraksta reģistrācijas numuru, saņemšanas datumu un laiku. Aploksnes paliek aizlīmētas, un tās glabā drošā vietā līdz to atvēršanai saskaņā ar nosacījumiem, kas noteikti 33. panta 2. un 3. punktā. 33.2. Publiskā piedāvājumu atvēršanā paziņo pretendenta vārdus, piedāvājumu cenas, rakstiskus paziņojumus par piedāvājumu grozījumiem un atsaukumiem, nepieciešamās piedāvājuma garantijas esamību un citas ziņas, ko līgumslēdzēja iestāde uzskata par atbilstīgu. "Divu aplokšņu" sistēmas gadījumā, kas minēta 31. panta 2. punktā, paziņojumā iekļauj arī faktu, ka cenas aploksne nav atvērta. 33.3. Piedāvājumu atvēršana un izvērtēšana atbilst attiecīgās AZT normām un to veic ar mērķi pārbaudīt, vai piedāvājumi ir pilnīgi, vai vajadzīgā piedāvājuma garantijas ir noformēta, vai dokumenti ir pienācīgi parakstīti un vai piedāvājumi kopumā ir kārtībā. 33.4. Aploksnes, uz kurām rakstīti vārdi "piedāvājuma cena", saskaņā ar 31. pantu neatver, iekams nav pabeigta piedāvājumu, izņemot to cenu, izvērtēšana. 33.5. Izvērtēšanai pieņem tikai tos piedāvājumus, kas atrodas aploksnēs, kuras saņemtas ne vēlāk kā 30. panta 3. punktā noteiktajā termiņā. 33.6. Līgumslēdzēja iestāde savas dokumentācijas nolūkos noformē piedāvājumu atvēršanas protokolu, iekļaujot saskaņā ar 33. panta 2. punktu klātesošajiem atklāto informāciju. 33.7. Pēc piedāvājumu publiskas atvēršanas informāciju par piedāvājumu pārbaudi, skaidrojumiem, vērtēšanu un salīdzināšanu un rekomendācijas par līgumu piešķiršanu neatklāj pretendentiem vai citām personām, kas oficiāli nav saistītas ar šo procesu. 33.8. Jebkurš pretendenta mēģinājums ietekmēt līgumslēdzēju iestādi piedāvājumu pārbaudes, skaidrošanas, vērtēšanas un salīdzinājuma procesā, kā arī lēmumos par līguma piešķiršanu, izraisa viņa piedāvājuma noraidīšanu. 33.9. Delegāts piedalās piedāvājumu atvēršanā un saņem katra piedāvājuma eksemplāru. 34. pants Piedāvājumu vērtēšana 34.1. Lai veicinātu piedāvājumu pārbaudi, vērtēšanu un salīdzināšanu, līgumslēdzēja iestāde var prasīt katram pretendentam individuāli skaidrojumus par viņa piedāvājumu, tostarp par vienības cenas sadalījumiem. Skaidrojumu pieprasījumam un atbildei jābūt rakstveidā, un to paziņo kādā no 12. pantā minētiem veidiem, taču nedrīkst prasīt, piedāvāt vai atļaut izmaiņas piedāvājuma cenā vai satura būtībā, izņemot gadījumus, lai apstiprinātu aritmētiskas kļūdas labojumu, ko līgumslēdzēja iestāde atklājusi piedāvājuma vērtēšanas laikā saskaņā ar 34. panta 7. punktu. 34.2. Pirms piedāvājuma sīkākas vērtēšanas līgumslēdzēja iestāde konstatē, vai katrs piedāvājums būtībā atbilst konkursa dokumentācijas prasībām. 34.3. Piemērojot 34. pantu, atbilstīgs piedāvājums ir tāds, kas bez būtiskām atkāpēm vai atrunām atbilst visiem konkursa dokumentācijas noteikumiem, nosacījumiem un specifikācijām. Būtiska atkāpe vai atruna ir tāda, kas ietekmē līguma apjomu, kvalitāti vai izpildi, vai kas būtiskā veidā neatbilst konkursa dokumentācijai, ierobežo līgumslēdzējas iestādes tiesības vai pretendenta pienākumus līgumā un negodīgi ietekmē to pretendentu konkurenci, kuri iesnieguši atbilstīgus piedāvājumus. 34.4. Ja piedāvājums neatbilst konkursa dokumentācijai, līgumslēdzēja iestāde to noraida, un to nevar vēlāk padarīt atbilstīgu, labojot vai atsaucot atkāpes vai atrunas. 34.5. Piedāvājumus, kas konstatēti kā atbilstīgi, izvērtē tehniski par atbilsmi konkursa uzaicinājuma dokumentācijai un 36. panta noteikumiem, un pēc tam tos ierindo pēc to tehniskās piemērotības. Īpašie nosacījumu attiecīgā gadījumā paredz sīki izstrādātus tehniskās vērtēšanas kritērijus. 34.6. Piedāvājumus, ko pēc tehniskās vērtēšanas pabeigšanas atzīst par tehniski atbilstīgiem saskaņā ar 34. panta 5. punktu, izvērtē finansiāli. Piedāvājumus salīdzina valsts valūtā. 34.7. Līgumslēdzēja iestāde pārbauda atbilstīgo piedāvājumu aritmētiskās aprēķina un summēšanas kļūdas. Līgumslēdzēja iestāde kļūdas labo šādi: a) ja ir pretrunas starp summām skaitļos un vārdos, noteicošā ir summa vārdiem; un b) ja, izņemot kopsummas līgumos, ir pretruna starp vienības cenu un kopējo summu, ko veido vienības cenas un daudzuma reizināšana, noteicošā ir norādītā vienības cena, ja vien līgumslēdzēja iestāde neuzskata, ka vienības cenā ir acīmredzama kļūda, tad šādā gadījumā noteicošā ir norādītā kopējā summa, bet vienības cenu labo līgumslēdzēja iestāde. 34.8. Summu, kas noteikta piedāvājumā un ko vajadzības gadījumā labojusi līgumslēdzēja iestāde saskaņā ar 34. panta 7. punktu, uzskata par pretendentam saistošu. Ja pretendents nepieņem laboto piedāvājuma summu, tad viņa piedāvājumu noraida. 34.9. Pēc piedāvājumu pilnas izvērtēšanas saskaņā ar 34. panta noteikumiem atbilstīgos piedāvājumus sagrupē piedāvājumos, ko iesnieguši 9. panta priekšrocībām atbilstīgie pretendenti, un piedāvājumos, ko iesnieguši citi pretendenti. Tikai piedāvājumu turpmākas vērtēšanas un salīdzināšanas nolūkā pretendentu, kuri nav tiesīgi saņemt priekšrocību, piedāvājuma cenas, kas vajadzības gadījumā labotas, paaugstina priekšrocības procenta apmērā. Sīkākas ziņas par izmantojamo procedūru, piemērojot 9. panta priekšrocības apmērus, nosaka līgumslēdzēja iestāde konkursa dokumentācijā. 34.10. Vērtēšanas procedūru protokolē pienācīgi parakstītā protokolā, ko nedara zināmu atklātībā vai neziņo nevienam pretendentam. Protokola kopiju nosūta delegātam. 35. pants Konkursa procedūras atcelšana 35.1. Pirms līguma piešķiršanas un bez jebkādas atbildības uzņemšanās pret pretendentiem, un neatkarīgi no sasniegtās procedūras stadijas, kas ved pie līguma noslēgšanas, līgumslēdzēja iestāde var: a) pieņemt lēmumu par konkursa procedūras atcelšanu saskaņā ar 35. panta 2. punktu vai izdot rīkojumu par procedūras sākšanu no jauna, izmantojot, ja nepieciešams, citu metodi; vai b) ja projekts ir sadalīts kārtās, piešķirt tikai atsevišķas kārtas un iespējams pieņemt lēmumu par citu kārtu nodošanu citam konkursam vai konkursiem, ja nepieciešams, izmantojot citu metodi. 35.2. Līgumslēdzēja iestāde var atcelt konkursa procedūru šādos gadījumos: a) ja neviens piedāvājums neatbilst konkursa dokumentācijai; b) ja neviens piedāvājums neapmierina līguma piešķiršanas kritērijus, kā noteikts 36. pantā; c) ja izmainīti projekta ekonomiskie un tehniskie dati; d) ja ārkārtēji apstākļi padara normālu līguma izpildi neiespējamu; e) ja katrs saņemtais piedāvājums pārsniedz līgumam paredzētos finanšu līdzekļus; f) ja saņemtajos piedāvājumos ir nopietni pārkāpumi, kuru rezultātā tiek traucēta normāla tirgus konjunktūras darbība; vai g) ja nav bijusi konkurence. 35.3. Jebkuras konkursa procedūras atcelšanas gadījumā līgumslēdzēja iestāde par to paziņo pretendentiem, kam vēl ir saistoši to piedāvājumi. Šādi pretendenti nav tiesīgi saņemt kompensāciju; tie ir tiesīgi uz tūlītēju piedāvājuma garantijas atbrīvošanu. 35.4. Ja konkursa procedūras atcelšanu izraisa jebkādi apstākļi, kas neprasa piedāvājumu atvēršanu, tad neatvērtās un aizlīmētās aploksnes attiecīgā gadījumā ar cenu priekšlikumiem un visos gadījumos citus piedāvājuma elementus atdod pretendentiem uz pretendentu rēķina. LĪGUMA PIEŠĶIRŠANA 36. pants Atlase 36.1. Līgumslēdzēja iestāde piešķir līgumu pretendentam: a) kura piedāvājums atzīts par atbilstīgu konkursa dokumentācijai; un b) kurš būvdarbu un piegādes līgumu gadījumā piedāvājis visizdevīgāko piedāvājumu, izvērtējot to cita starpā pēc: i) cenas, darbības un uzturēšanas izmaksām; ii) pretendentu kvalifikācijas un viņu sniegtajām garantijām, kā arī pēc piedāvājuma tehniskām īpašībām, ietverot garantijas remonta piedāvājumu attiecīgajā AZT; iii) līguma izpildes specifikas, nosacījumiem un termiņiem, kā arī pēc pielāgošanās vietējiem apstākļiem; c) kurš pakalpojumu līgumu gadījumā piedāvā visizdevīgāko piedāvājumu, ņemot vērā cita starpā cenu, piedāvājuma tehnisko vērtību, piedāvāto pakalpojumu sniegšanas organizāciju un metodi, kā arī pēc piedāvātā personāla kompetences, neatkarības un pieejamības. 36.2. Ja, pamatojoties uz iepriekš minētiem kritērijiem, divi piedāvājumi ir atzīti līdzvērtīgi, priekšroku dod: a) AZT vai ĀKK valsts pretendentam; vai b) ja tāda piedāvājuma nav, tad pretendentam, kas atļauj iespējami vislabāko AZT fizisko resursu un cilvēkresursu izmantošanu. 36.3. Līgumslēdzēja iestāde: a) pabeidz piedāvājumu vērtēšanu piedāvājumu derīguma laikā, ņemot vērā vajadzīgo laiku līgumu apstiprināšanai; b) nosūta delegātam piedāvājuma pārbaudes rezultātus un priekšlikumu par līguma piešķiršanu. 36.4. Delegāts: a) 30 dienu laikā apstiprina līgumslēdzējas iestādes priekšlikumu par līguma piešķiršanu attiecībā uz visiem: i) tiešas vienošanās līgumiem; ii) pakalpojumu līgumiem; iii) līgumiem, kas saistīti ar neatliekamo palīdzību; un iv) saīsinātās procedūras līgumiem, būvdarbu līgumiem, kuru vērtība ir mazāka par 5 miljoniem ECU, un piegādes līgumiem, kuru vērtība ir mazāka par 1 miljonu ECU; b) 30 dienu laikā apstiprina līgumslēdzējas iestādes priekšlikumu par tāda līguma piešķiršanu, uz ko attiecas 36. panta 4. punkta a) apakšpunkts, ja izpildīti šādi nosacījumi: izvēlētais piedāvājums ir zemākais no visiem, kas atbilst konkursa dokumentācijas prasībām, atbilst tajos noteiktajiem izvēles kritērijiem un nepārsniedz līgumam paredzēto summu; c) ja 36. panta 4. punkta b) apakšpunkta nosacījumi nav izpildīti, pārsūta priekšlikumu par līguma piešķiršanu Komisijai, kas par to izlemj 60 dienās, skaitot no dienas, kad to saņēmis delegāts. Ja izraudzītā piedāvājuma cena pārsniedz šim līgumam paredzēto summu, Komisija, apstiprinot līguma piešķiršanu, uzņemas nepieciešamās finanšu saistības. 37. pants Paziņojums par līguma piešķiršanu 37.1. Pirms piedāvājuma derīguma termiņa beigām līgumslēdzēja iestāde rakstiski paziņo izraudzītajam pretendentam par viņa piedāvājuma pieņemšanu. 37.2. Ja vien citādi nav noteikts konkursa dokumentācijā, būvdarbu un piegādes līgumu gadījumā pēc tam, kad izraudzītais pretendents ir noformējis izpildes garantiju saskaņā ar 40. panta noteikumiem, līgumslēdzēja iestāde nekavējoties paziņo citiem pretendentiem par to, ka viņu piedāvājumi bija nesekmīgi, un atmaksā viņu piedāvājuma garantijas. 37.3. Līgumslēdzējai iestādei nav pienākuma nedz dot pamatojumu par savu izvēli, nedz iesaistīties apspriedēs vai sarakstē ar pretendentiem par konkursa uzaicinājuma rezultātiem. 37.4. Atklāta konkursa rezultātus publicē Eiropas Kopienu Oficiālajā Vēstnesī un atkarībā no attiecīgās AZT prakses – valsts oficiālajā vēstnesī un/vai citā piemērotā informācijas nesējā. 38. pants Līguma dokumenta sagatavošana 38.1. Pēc konkursa rezultāta paziņošanas saskaņā ar 37. pantu, līgumslēdzēja iestāde sagatavo līgumu, lai to iesniegtu izraudzītajam pretendentam parakstīšanai. Šis dokuments ietver vismaz šādu informāciju: a) to dokumentu sarakstu, kas veido līgumu, norādot dokumentu kārtību; b) jebkādus saskaņotos papildinājumus un izņēmumus no šiem dokumentiem; c) līguma cenu; d) visus lēmumus, ko līgumslēdzēja iestāde pieņēmusi saskaņā ar 34. panta 7. punktu; e) projekta vadītāja un projekta vadītāja pārstāvja vārdus, ja tie nav iekļauti īpašajos nosacījumos. 38.2. Līguma dokumentu iesniedz izraudzītajam pretendentam parakstīšanai. 39. pants Līguma parakstīšana 39.1. Ja vien konkursa dokumentācijā nav noteikts citādi, izraudzītais pretendents paraksta līgumu 30 dienu laikā pēc līguma dokumenta saņemšanas. Pēc izraudzītā pretendenta parakstīšanas līguma dokumentu nosūta līgumslēdzējai iestādei vai tās pilnvarotam pārstāvim, vai attiecīgās AZT kompetentai iestādei apstiprinājumam, ja tāds nepieciešams, un parakstīšanai. 39.2. Līgumslēdzēja iestāde, ja vien konkursa dokumentācijā nav noteikts citādi, neparaksta līgumu, iekams noformēta izpildes garantija saskaņā ar 40. pantu. 39.3. Ar līgumslēdzējas iestādes parakstu līgums kļūst saistošs abām pusēm, un izraudzītajam pretendentam paziņo par parakstīšanas faktu. 39.4. Neatkarīgi no 39. panta 1. punkta līdz 39. panta 3. punkta noteikumiem, līgumslēdzēja iestāde, atkarībā no līguma specifikas, var pieņemt lēmumu noslēgt līgumu uz līguma vēstules procedūras pamata, ar ko paziņojums par līguma piešķiršanu sastāda līguma noslēgšanu. Šādā gadījumā 38. panta 1. punktā uzskaitīto informāciju pievieno vēstulei. 39.5. Izraudzītā pretendenta atsaukšanas gadījumā līgumslēdzēja iestāde var atsaukt viņa piedāvājuma garantiju. Papildus līgumslēdzēja iestāde var vērsties pie citiem pretendentiem atbilstīgi kārtībai, kādā klasificēti to piedāvājumi, vai var uzsākt jaunu procedūru konkursa uzaicinājumam. Ja nepieciešams, līgumu var noslēgt tiešas vienošanās veidā. 40. pants Izpildes garantija 40.1. Ja vien konkursa dokumentācijā nav noteikts citādi, izraudzītais pretendents būvdarbu vai piegādes līgumam 30 dienu laikā pēc paziņojuma saņemšanas no līgumslēdzējas iestādes par līguma piešķiršanu noformē par labu līgumslēdzējai iestādei izpildes garantiju veidā, kas paredzēts vispārējos nosacījumos. 40.2. Izraudzītā pretendenta 40. panta 1. punkta prasību nepildīšana dod pietiekamu pamatu līguma piešķiršanas atcelšanai un piedāvājuma garantijas atsavināšanai, kādā gadījumā līgumslēdzēja iestāde turpina procesu saskaņā ar 39. panta 5. punktu. VISPĀRĪGI UN NOBEIGUMA NOTEIKUMI 41. pants Vispārīgi un nobeiguma noteikumi 41.1. Visus dokumentus un priekšlikumus, ko līgumslēdzēja iestāde iesniegusi Komisijai vai delegātam saskaņošanai vai apstiprināšanai atbilstīgi šiem vispārējiem nosacījumiem, apstiprina vai uzskata par apstiprinātiem šajos vispārējos nosacījumos noteiktajos termiņos, vai 30 dienu laikā, ja šādi termiņi nav noteikti. 41.2. Prasības, kas pieņemtas par nokavētiem maksājumiem, sedz attiecīgā AZT un Komisija – katra no saviem līdzekļiem par to daļu, par kuras nokavējumu tā ir atbildīga. -------------------------------------------------- II PIELIKUMS VISPĀRĒJI NOSACĪJUMI BŪVDARBU LĪGUMIEM, KO EIROPAS ATTĪSTĪBAS FONDS FINANSĒ AIZJŪRAS ZEMĒS UN TERITORIJĀS (AZT) SATURS IEVADA NOTEIKUMI 1. pants. Definīcijas 2. pants. Līgumam piemērojamie tiesību akti un līguma valoda 3. pants. Līguma dokumentu secība 4. pants. Paziņojumi un rakstiska informācija 5. pants. Projekta vadītājs un projekta vadītāja pārstāvis 6. pants. Cesija 7. pants. Apakšlīgumu slēgšana 8. pants. Dokumentu nodošana 9. pants. Piekļuve būvlaukumam 10. pants. Palīdzība saistībā ar vietējiem noteikumiem 11. pants. Kavēti maksājumi darbuzņēmēja personālam 12. pants. Vispārēji pienākumi 13. pants. Būvuzraudzība 14. pants. Personāls 15. pants. Izpildes garantija 16. pants. Apdrošināšana 17. pants. Izpildes programma 18. pants. Sīki izstrādāts cenu sadalījums 19. pants. Darbuzņēmēja rasējumi 20. pants. Piedāvājuma cenu piemērotība 21. pants. Ārkārtas riski 22. pants. Būvlaukumu drošība 23. pants. Piegulošo īpašumu aizsardzība 24. pants. Satiksmes traucējumi 25. pants. Kabeļi un cauruļvadi 26. pants. Nospraušana 27. pants. Nojauktie materiāli 28. pants. Atradumi 29. pants. Pagaidu būvdarbi 30. pants.. Augsnes izpēte 31. pants. Līgumu pārklāšanās 32. pants. Patenti un licences 33. pants. Rīkojumi par uzsākšanu 34. pants. Izpildes termiņš 35. pants. Izpildes termiņa pagarinājums 36. pants. Izpildes nokavējums 37. pants. Izmaiņas 38. pants. Pārtraukšana 39 pants. Darba žurnāls 40. pants. Būvdarbu un būvizstrādājumu kvalitāte 41. pants. Apskate un pārbaude 42. pants. Noraidīšana 43. pants. Iekārtu un būvizstrādājumu īpašumtiesības 44. pants. Vispārēji noteikumi 45. pants. Provizorisko cenu līgumi 46. pants. Avanss 47. pants. Ieturējums 48. pants. Cenu pārskatīšana 49. pants. Mērījums 50. pants. Starpposma maksājumi 51. pants. Galīgais aprēķins 52. pants. Tiešie maksājumi apakšuzņēmējiem 53. pants. Kavēti maksājumi 54. pants. Maksājumi trešām personām 55. pants. Papildu maksājumu prasījumi 56. pants. Maksājumi ārvalstu valūtā 57. pants. Vispārēji noteikumi 58. pants. Pabeigtu būvdarbu pārbaude 59. pants. Daļēja pieņemšana 60. pants. Pagaidu pieņemšana 61. pants. Apkopes pienākums 62. pants. Galīgā pieņemšana 63. pants. Līguma laušana 64. pants. Līguma izbeigšana pēc līgumslēdzējas iestādes iniciatīvas 65. pants. Līguma izbeigšana pēc darbuzņēmēja iniciatīvas 66. pants. Force majeure 67. pants. Nāve 68. pants. Strīdu izšķiršana IEVADA NOTEIKUMI 1. pants Definīcijas 1.1. Šiem vispārējiem nosacījumiem un līgumam piemēro šādas definīcijas: EEK: Eiropas Ekonomikas kopiena, AZT: aizjūras zemju un teritoriju asociācijas ar EEK, līgums: parakstīts līgums, ko puses noslēgušas būvdarbu veikšanai, ietverot tā pielikumus, un visi iestrādātie dokumenti, darbuzņēmējs: puse, ar kuru līgumslēdzēja iestāde noslēdz līgumu, līgumslēdzēja iestāde: valsts vai juridiska persona, kas ir publisko tiesību vai privāttiesību subjekts un kas noslēdz līgumu vai kuras vārdā līgums tiek noslēgts ar darbuzņēmēju, līgumslēdzējas iestādes valsts: AZT, kuras teritorijā izpildāms būvdarbu līgums, projekta vadītājs: valdības struktūrvienība, juridiska persona, kas ir publisko tiesību subjekts, vai fiziska vai juridiska persona, ko līgumslēdzēja iestāde iecēlusi saskaņā ar līgumslēdzējas iestādes valsts tiesību aktiem, kurš ir atbildīgs par būvdarbu līguma izpildes vadību un/vai uzraudzību un kuram līgumslēdzēja iestāde var deleģēt tiesības un/vai pilnvaras saskaņā ar līgumu, projekta vadītāja pārstāvis: jebkura fiziska vai juridiska persona, ko iecēlis projekta vadītājs saskaņā ar līgumu un kas ir pilnvarots pārstāvēt projekta vadītāju viņa funkciju izpildē, kā arī tādu tiesību un/vai pilnvaru realizācijā, kas viņam ir deleģētas. Atbilstīgi gadījumos, kad projekta vadītāja funkcijas, tiesības un/vai pilnvaras ir deleģētas projekta vadītāja pārstāvim, norāde uz projekta vadītāju ietver projekta vadītāja pārstāvi, būvdarbi: pagaidu un pastāvīgi būvdarbi, kas veicami saskaņā ar līgumu, iekārtas: mašīnas, ierīces, sastāvdaļas un visas vienības, kas jānodrošina saskaņā ar līgumu būvdarbu iestrādē, aprīkojums: ierīces un citas iekārtas, un attiecīgos gadījumos saskaņā ar līgumslēdzējas iestādes valsts tiesību aktiem un/vai paražām pagaidu būves būvdarbu vietā, kas nepieciešamas būvdarbu izpildē, izņemot iekārtas vai citas vienības, kas nepieciešamas kā pastāvīgu būvdarbu sastāvdaļas, daudzumu saraksts: dokuments ar to veicamo būvdarbu detalizētu sadali, kas paredzēti līgumā par vienības cenu, kas norāda katras vienības daudzumu un atbilstīgo vienības cenu, cenu saraksts: pabeigts cenrādis, ietverot kopējās cenas sadalījumu, ko iesniedzis darbuzņēmējs kopā ar savu piedāvājumu, kas vajadzības gadījumā ir pārveidots un kas ir sastāvdaļa līgumā par vienības cenu, kopējās cenas sadalījums: detalizēts kursu un cenu saraksts, kas parāda cenas veidošanu kopsummas līgumā, bet kas nav līguma sastāvdaļa, līguma cena: līgumā norādītā summa, kas atbilst sākotnējiem aprēķiniem, kuri apmaksājami par būvdarbu veikšanu, vai cita summa, kas noteikta galīgajā aprēķinā kā darbuzņēmējam maksājamā summa saskaņā ar līgumu, provizoriska summa: līgumā iekļautā summa, kas paredzēta par būvdarbu veikšanu vai preču, būvizstrādājumu, iekārtu vai pakalpojumu piegādi, vai par neparedzētiem izdevumiem, ko atbilstīgi projekta vadītāja norādījumiem var izmantot pilnībā, daļēji vai nemaz, rasējumi: rasējumi, ko būvdarbu izpildei sniedz līgumslēdzēja iestāde un/vai projekta vadītājs, un/vai rasējumi, ko būvdarbu izpildei sniedz darbuzņēmējs un kurus projekta vadītājs apstiprinājis, būvlaukums: līgumslēdzējas iestādes nodrošinātās vietas, kur veicami būvdarbi, kā arī citas līgumā noteiktās vietas, kas veido būvlaukuma sastāvdaļu, apkopes laiks: līgumā noteiktais laiks, kas seko tūlīt pēc pagaidu pieņemšanas un kurā darbuzņēmējam jāpabeidz būvdarbi un jāizlabo trūkumi vai defekti saskaņā ar projekta vadītāja norādījumiem, galīgās pieņemšanas apstiprinājums: apstiprinājums(–i), ko projekta vadītājs izdod darbuzņēmējam apkopes laika beigās, kurā norādīts, ka darbuzņēmējs ir izpildījis savus pienākumus būvēt, pabeigt un uzturēt attiecīgos būvdarbus, diena: kalendārā diena, termiņi: termiņi līgumā, kurus skaita no dienas pēc darbības vai notikuma, kas kalpo kā šo termiņu sākuma punkts. Ja termiņa pēdēja diena iekrīt brīvdienā, tad termiņš beidzas pirmās darba dienas beigās, kas seko pēc termiņa pēdējas dienas, raksts: jebkurš ar roku vai ar rakstāmmašīnu rakstīts vai arī drukāts paziņojums, tostarp telekss, telegramma un faksimilsūtījums, paziņojumi: apstiprinājumi, paziņojumi, rīkojumi un instrukcijas, kas ir izsniegtas atbilstīgi līgumam, administratīvs rīkojums: jebkura rakstiska instrukcija vai rīkojums, ko projekta vadītājs izdevis darbuzņēmējam par būvdarbu izpildi, valsts valūta: līgumslēdzējas iestādes valsts valūta, ārvalstu valūta: jebkura pieļaujama valūta, kas nav valsts valūta un kas ir noteikta līgumā, vispārēji zaudējumi: līgumā iepriekš neparedzēta summa, ko piešķir tiesa vai šķīrējtiesa vai par ko vienojušās puses, kas cietušai pusei maksājama kā kompensācija par otras puses līguma laušanu, līgumsods: līgumā noteiktā kompensācijas summa, ko darbuzņēmējs maksā līgumslēdzējai iestādei par būvdarbu vai to daļu neizpildīšanu līgumā noteiktajā termiņā, vai ko maksā viena puse otrai pusei par jebkuru citu līgumā paredzētu specifisku pārkāpumu, īpaši nosacījumi: īpaši nosacījumi, ko izdod līgumslēdzēja iestāde kā konkursa uzaicinājuma sastāvdaļu, kas vajadzības gadījumā grozīti, iestrādāti līgumā un sastāv no: a) šo vispārējo nosacījumu grozījumiem; b) īpašām līguma klauzulām; c) tehniskām specifikācijām, un d) jebkura cita jautājuma, kas saistīts ar līgumu. 1.2. Virsraksti un nosaukumi nav šo vispārējo nosacījumu sastāvdaļa un tos neņem vērā, interpretējot līgumu. 1.3. Atkarībā no konteksta uzskata, ka vārdi vienskaitlī ietver arī daudzskaitli un otrādi, bet vārdi vīriešu dzimtē ietver sieviešu dzimti un otrādi. 1.4. Vārdi, kas nozīmē personas vai puses, ietver uzņēmumus un sabiedrības, kā arī jebkuru organizāciju ar juridisko rīcībspēju. 2. pants Līgumam piemērojamie tiesību akti un līguma valoda 2.1. Līgumam piemēro līgumslēdzējas iestādes valsts tiesību aktus, ja īpašajos nosacījumos nav noteikts citādi. 2.2. Visus jautājumus, uz kuriem neattiecas šie vispārējie nosacījumi, reglamentē līgumam piemērojamie tiesību akti. 2.3. Īpašajos nosacījumos nosaka gan līguma, gan saziņas valodu starp darbuzņēmēju, līgumslēdzēju iestādi un projekta vadītāju vai to pārstāvjiem. 3. pants Līguma dokumentu secība Ja līgumā nav noteikts citādi, līguma dokumentu secība atbilst paredzētajam īpašajos nosacījumos. 4. pants Paziņojumi un rakstiska informācija 4.1. Ja vien īpašos nosacījumos nav noteikts citādi, informāciju starp līgumslēdzēju iestādi un/vai projekta vadītāju, no vienas puses, un darbuzņēmēju, no otras puses, nosūta pa pastu, ar telegrammu, teleksu, faksimila sūtījumu vai piegādā personīgi uz atbilstīgām adresēm, ko šīs puses ir paredzējušas šādam mērķim. 4.2. Ja nosūtītājs pieprasa saņemšanas apliecinājumu, tas norāda šādu prasību savā paziņojumā un pieprasa šādu saņemšanas apliecinājumu visos gadījumos, kad paredzēts termiņš paziņojuma saņemšanai. Jebkurā gadījumā nosūtītājs veic visus nepieciešamos pasākumus, lai nodrošinātu sava paziņojuma saņemšanu. 4.3. Ja līgumā paredzēta paziņojuma, saskaņojuma, apstiprinājuma, sertifikāta vai lēmuma sniegšana vai pieņemšana, šāds paziņojums, saskaņojums, apstiprinājums, sertifikāts vai lēmums ir rakstveidā, ja nav noteikts citādi, un vārdus "paziņoju", "apliecinu", "apstiprinu" vai "nolemju" saprot šādā nozīmē. Jebkuru šādu saskaņojumu, apstiprinājumu, sertifikātu vai lēmumu bez iemesla nedrīkst atsaukt vai aizkavēt. 5. pants Projekta vadītājs un projekta vadītāja pārstāvis 5.1. Projekta vadītājs veic līgumā noteiktos pienākumus. Izņemot līgumā skaidri paredzētos gadījumos, projekta vadītājam nav tiesību atbrī vot darbuzņēmēju no jebkura līguma pienākuma. 5.2. Laiku pa laikam projekta vadītājs, saglabājot galīgo atbildību, var deleģēt projekta vadītāja pārstāvim jebkuru no projekta vadītājam piešķirtiem pienākumiem un pilnvarām, un projekta vadītājs jebkurā laikā var atcelt šādu deleģējumu vai aizstāt pārstāvi ar citu. Jebkuram šādam deleģējumam, atsaukumam vai aizstāšanai ar citu jābūt rakstveidā, un tas nestājas spēkā, iekams tā kopija nav nosūtīta darbuzņēmējam. 5.3. Visai informācijai, ko projekta vadītāja pārstāvis sniedzis darbuzņēmējam saskaņā ar šāda deleģējuma noteikumiem, ir tāds pats spēks, ja to būtu sniedzis projekta vadītājs ar nosacījumu, ka: a) jebkuru būvdarbu, būvizstrādājumu vai iekārtu neapstiprināšana no projekta vadītāja pārstāvja puses neskar projekta vadītāja tiesības neapstiprināt šādus būvdarbus, būvizstrādājumus vai iekārtas un dot nepieciešamās instrukcijas trūkumu novēršanai; b) projekta vadītājam ir visas tiesības atcelt vai mainīt šādas informācijas saturu. 5.4. Projekta vadītājs izdod instrukcijas un/vai rīkojumus administratīvu rīkojumu veidā. Šādus rīkojumus datē, numurē, un projekta vadītājs ievada tos reģistrā, bet to norakstus nodod personīgi, attiecīgā gadījumā, darbuzņēmēja pārstāvim. 6. pants Cesija 6.1. Cesija ir spēkā tikai ar rakstisku vienošanos, ar ko darbuzņēmējs nodod tālāk savu līgumu vai līguma daļu trešai personai. 6.2. Darbuzņēmējs bez līgumslēdzējas iestādes iepriekšējas rakstiskas piekrišanas nenodod tālāk līgumu vai jebkuru tā daļu, vai jebkuru no tā izrietošo labumu vai ieņēmumus, izņemot šādos gadījumos: a) cedējot jebkuru saskaņā ar līgumu maksājamo vai pienākošos naudas līdzekļu maksājumu par labu darbuzņēmēja kredītiestādei vai b) cedējot darbuzņēmēja tiesības darbuzņēmēja apdrošinātājiem saņemt atlīdzību no jebkuras atbildīgās personas, ja apdrošinātāji pārņēmuši darbuzņēmēja zaudējumus vai atbildību. 6.3. Piemērojot 6. panta 2. punktu, cesijas apstiprinājums no līgumslēdzējas puses neatbrīvo darbuzņēmēju no viņa saistībām tajā līguma daļā, kas jau izpildīta vai kas nav nodota cesijā. 6.4. Ja darbuzņēmējs ir nodevis cesijā savu līgumu bez atļaujas, līgumslēdzējai iestādei ir tiesības bez formāla paziņojuma sniegšanas piemērot tās sankcijas par līguma laušanu, kas noteiktas 63. un 64. pantā. 6.5. Tiesību pārņēmējiem jāatbilst atbilstības kritērijiem, kas piemērojami līguma piešķiršanai. 7. pants Apakšlīgumu slēgšana 7.1. Apakšlīgums ir spēkā tikai ar rakstisku vienošanos, ar ko darbuzņēmējs uztic sava līguma daļas izpildi trešai personai. 7.2. Darbuzņēmējs neslēdz apakšlīgumus bez iepriekšējas rakstiskas atļaujas no līgumslēdzējas iestādes. Apakšlīgumā nododamos būvdarbus un apakšuzņēmēja identitāti paziņo līgumslēdzējai iestādei. Līgumslēdzēja iestāde, pienācīgi ievērojot 4. panta 3. punkta noteikumus, 30 dienu laikā pēc paziņojuma saņemšanas paziņo darbuzņēmējam savu lēmumu, kurā norāda iemeslus, ja šādu atļauju nedod. 7.3. Izvēloties apakšuzņēmējus, darbuzņēmējs dod priekšroku līgumslēdzējas iestādes valsts fiziskām personām, sabiedrībām vai uzņēmumiem, kas ir spējīgi izpildīt būvdarbus uz līdzīgiem noteikumiem. 7.4. Apakšuzņēmējiem jāatbilst atbilstības kritērijiem, kas piemērojami līguma piešķiršanai. 7.5. Saskaņā ar 52. pantu līgumslēdzējai iestādei nav nekādu līgumtiesisku attiecību ar apakšuzņēmējiem. 7.6. Darbuzņēmējs ir atbildīgs par sava apakšuzņēmēja un tā pārstāvju vai darbinieku darbību, saistību neizpildi un neuzmanību tā, it kā tā būtu darbuzņēmēja, viņa pārstāvju vai darbinieku darbība, saistību neizpilde vai neuzmanība. Līgumslēdzējas iestādes apstiprinājums par jebkuras līguma daļas nodošanu apakšlīgumā vai apakšuzņēmēja apstiprinājums jebkuru būvdarbu izpildē neatbrīvo darbuzņēmēju no jebkurām viņa līguma saistībām. 7.7. Ja apakšuzņēmējs ir uzņēmies jebkuru ilgstošu saistību uz laiku, kas pārsniedz darbuzņēmēja apkopes laiku saskaņā ar līgumu attiecībā uz apakšuzņēmēja izpildītiem būvdarbiem vai precēm, būvizstrādājumiem, iekārtām vai sniegtajiem pakalpojumiem, tad darbuzņēmējs jebkurā laikā pēc apkopes laika beigām nekavējoties nodod līgumslēdzējai iestādei pēc tās pieprasījuma un uz tās rēķina šādu saistību labumu attiecībā uz atlikušo laiku. 7.8. Ja darbuzņēmējs noslēdz apakšlīgumu bez apstiprinājuma, līgumslēdzējai iestādei ir tiesības bez formāla paziņojuma sniegšanas piemērot tās sankcijas par līguma laušanu, kas noteiktas 63. un 64. pantā. LĪGUMSLĒDZĒJAS IESTĀDES PIENĀKUMI 8. pants Dokumentu nodošana 8.1. 30 dienu laikā laikā pēc 15. pantā paredzētās izpildes garantijas noformēšanas projekta vadītājs bez maksas sniedz darbuzņēmējam to rasējumu eksemplāru, kas sagatavoti līguma izpildei, kā arī specifikācijas un citus līguma dokumentus divos eksemplāros. Darbuzņēmējs var pirkt šo rasējumu, specifikāciju un citu dokumentu papildu eksemplārus, ciktāl tādi ir pieejami. Pēc apkopes apstiprinājuma izdošanas vai pēc galīgās pieņemšanas darbuzņēmējs nodod atpakaļ projekta vadītājam visus rasējumus, specifikācijas un citus līguma dokumentus. 8.2. Ja vien tas nav nepieciešams līguma mērķim, līgumslēdzējas iestādes nodotos rasējumus, specifikācijas un citus dokumentus darbuzņēmējs neizmanto vai nesniedz trešām personām bez projekta vadītāja iepriekšējas piekrišanas. 8.3. Projekta vadītājam ir tiesības izdod darbuzņēmējam administratīvus rīkojumus, iestrādājot tādus papildu dokumentus un instrukcijas, kas ir nepieciešami pienācīgai un atbilstīgai būvdarbu izpildei un jebkuru trūkumu novēršanai. 9. pants Piekļuve būvlaukumam 9.1. Līgumslēdzēja iestāde pienācīgā laikā un saskaņā ar būvdarbu progresu nodod būvlaukumu darbuzņēmēja rīcībā un nodrošina darbuzņēmēja piekļuvi tam atbilstīgi izpildes programmai, kas minēta šajos vispārējos nosacījumos. Darbuzņēmējs sniedz pamatotu iespēju citām attiecīgām personām to darbu izpildē, kā tas noteikts īpašajos nosacījumos vai kā to prasa administratīvi rīkojumi. 9.2. Jebkuru zemi, ko līgumslēdzēja iestāde iepērk darbuzņēmējam, darbuzņēmējs neizmanto citiem mērķiem kā vien līguma izpildei. 9.3. Visas darbuzņēmēja rīcībā nodotās telpas darbuzņēmējs saglabā labā stāvoklī, kamēr veic darbus, un, ja to prasa līgumslēdzēja iestāde vai projekta vadītājs, pabeidzot līgumu, atjauno tās sākotnējā stāvoklī, ņemot vērā parasto nolietojumu. 9.4. Darbuzņēmējs nav tiesīgs saņemt jebkādu samaksu par uzlabojumiem, kas rodas no būvdarbiem, ko viņš veicis pēc savas iniciatīvas. 10. pants Palīdzība saistībā ar vietējiem noteikumiem 10.1. Darbuzņēmējs var prasīt līgumslēdzējas iestādes palīdzību saņemt valsts, kurā veicami būvdarbi, tiesību aktu, noteikumu un informācijas par vietējām paražām, rīkojumu vai nolikumu tekstus, kas var ietekmēt darbuzņēmēju viņa līguma saistību izpildē. Līgumslēdzēja iestāde var sniegt pieprasīto palīdzību darbuzņēmējam uz darbuzņēmēja rēķina. 10.2. Ievērojot tās valsts normatīvu aktu noteikumus ārvalsts darbaspēka jomā, kurā veicami būvdarbi, līgumslēdzēja iestāde dara visu nepieciešamo, lai palīdzētu darbuzņēmējam saņemt visas vajadzīgās vīzas un atļaujas, tostarp darba un uzturēšanās atļaujas personālam, kuru pakalpojumus darbuzņēmējs un līgumslēdzēja iestāde uzskata par nepieciešamiem, kā arī uzturēšanās atļaujas to ģimenēm. 11. pants Kavēti maksājumi darbuzņēmēja personālam Ja ir nokavēti algu un atalgojuma, kā arī būvdarbu izpildes vietas valsts tiesību aktos paredzēto pabalstu un iemaksu maksājumi darbuzņēmēja darbiniekiem, līgumslēdzēja iestāde var dot darbuzņēmējam paziņojumu, ka 15 dienu laikā pēc paziņojuma saņemšanas viņš nekavējoties samaksās šādu algu, atalgojumu, pabalstu un iemaksu. Ja darbuzņēmējs apstrīd to, ka šādi maksājumi pienākas, tas līgumslēdzējai iestādei 15 dienu laikā iesniedz pamatotus iebildumus. Ja līgumslēdzēja iestāde pēc šādu iebildumu izskatīšanas uzskata, ka algu un atalgojuma maksājumi ir jāveic, tā var izmaksāt šādas algas, atalgojumus, pabalstus un iemaksas no summas, kas pienākas darbuzņēmējam. Citos gadījumos viņš var saņemt iemaksu saskaņā ar jebkuru no garantijām, kas noteikta šajos vispārējos nosacījumos. Jebkura darbība, ko līgumslēdzēja iestāde veic saskaņā ar šo pantu, neatbrīvo darbuzņēmēju no viņa pienākumiem pret saviem darbiniekiem, izņemot tādā apmērā, kādā var izpildīt jebkuru pienākumu ar šādu darbību. Līgumslēdzēja iestāde ar šādu darbību neuzņemas nekādu atbildību pret darbuzņēmēja darbiniekiem. DARBUZŅĒMĒJA PIENĀKUMI 12. pants Vispārīgi pienākumi 12.1. Darbuzņēmējs plāno būvdarbus līgumā noteiktā apmērā, izpilda un pabeidz tos, kā arī novērš jebkurus trūkumus būvdarbos saskaņā ar līguma noteikumiem un, ievērojot nepieciešamo uzmanību un rūpību. Darbuzņēmējs nodrošina uzraudzību, personālu, būvizstrādājumus, iekārtas, aprīkojumu un visas citas vienības, kas īslaicīgi vai pastāvīgi nepieciešamas šādā projektā, izpildē, pabeigšanā un jebkuru trūkumu novēršanā, ciktāl tas ir noteikts līgumā vai ciktāl to var pamatoti secināt no līguma. 12.2. Darbuzņēmējs uzņemas pilnu atbildību par visu līgumā paredzēto darbu un būvniecības metožu piemērotību, stabilitāti un drošību. 12.3. Darbuzņēmējs ievēro projekta vadītāja izdotos administratīvos rīkojumus. Ja darbuzņēmējs uzskata, ka administratīva rīkojuma prasības pārsniedz projekta vadītāja pilnvaras vai līguma apjomu, tas, apzinoties noilgumu, 30 dienu laikā pēc rīkojuma saņemšanas sniedz paziņojumu projekta vadītājam, norādot iemeslus. Administratīva rīkojuma izpildi nepārtrauc uz šāda paziņojuma pamata. 12.4. Darbuzņēmējs respektē un ievēro līgumslēdzējas iestādes valstī spēkā esošos normatīvos aktus un nodrošina, ka viņa personāls, to apgādājamie, kā arī darbuzņēmēja vietējie darbinieki arī respektē un ievēro šādus normatīvus aktus. Darbuzņēmējs atlīdzina līgumslēdzējai iestādei visas prasības un tiesas procesus, kas rodas no darbuzņēmēja, viņa darbinieku un to apgādājamo šādu normatīvu aktu jebkura pārkāpuma. 12.5. Ja darbuzņēmējs vai jebkurš no viņa apakšuzņēmējiem, pārstāvjiem vai darbiniekiem piedāvā sniegt vai piekrīt piedāvāt vai sniegt, vai sniedz jebkurai personai jebkādu kukuli, dāvanu, naudas balvu vai komisijas maksu kā pamudinājumu vai atlīdzību par darbību vai atturēšanos no darbības saistībā ar līgumu vai jebkuru citu līgumu ar līgumslēdzēju iestādi; vai par labvēlības vai nelabvēlības izrādīšanu jebkurai personai saistībā ar līgumu vai jebkuru citu līgumu ar līgumslēdzēju iestādi, tad līgumslēdzēja iestāde, neskarot darbuzņēmēja iegūtās tiesības saskaņā ar līgumu, var izbeigt līgumu, un tādā gadījumā piemēro 63. un 64. panta noteikumus. 12.6. Ar visiem dokumentiem un informāciju, kas saņemta saistībā ar līgumu, darbuzņēmējs rīkojas privāti un konfidenciāli, un bez iepriekšējas rakstiskas piekrišanas no līgumslēdzējas iestādes vai no projekta vadītāja, pēc viņa konsultēšanās ar līgumslēdzēju iestādi, darbuzņēmējs nepublicē vai nedara zināmas līguma detaļas, izņemot tādā apmērā, kādā tas nepieciešams līguma izpildei. Ja rodas domstarpības par publikācijas vai izpaušanas nepieciešamību līguma vajadzībām, līgumslēdzējas iestādes lēmums šajā sakarā ir galīgs. 12.7. Ja darbuzņēmējs ir divu vai vairāku personu kopuzņēmums vai konsorcijs, visām šīm personām ir solidāri un atsevišķi saistošs pienākums pildīt līguma noteikumus saskaņā ar līgumslēdzējas iestādes valsts tiesību aktiem, un tās pēc līgumslēdzējas iestādes lūguma ieceļ par vadītāju attiecībās ar iestādi vienu no šīm personām, lai saistītu kopuzņēmumu vai konsorciju. Kopuzņēmuma vai konsorcija struktūru vai sastāvu nedrīkst mainīt bez līgumslēdzējas iestādes iepriekšējas piekrišanas. 13. pants Būvuzraudzība 13.1. Darbuzņēmējs pats veic būvuzraudzību vai ieceļ šim pienākumam pārstāvi. Šādu iecelšanu iesniedz projekta vadītājam apstiprināšanai. Apstiprinājumu var atsaukt jebkurā laikā. Ja projekta vadītājs atsakās apstiprināt vai ja atsauc iecelšanas apstiprinājumu, projekta vadītājs sniedz sava lēmuma pamatojumu; šādā gadījumā darbuzņēmējs nekavējoties ieceļ citu pārstāvi un iesniedz to apstiprināšanai. 13.2. Ja projekta vadītājs atsauc darbuzņēmēja pārstāvja apstiprinājumu, darbuzņēmējs pēc šāda atsaukuma paziņojuma saņemšanas, cik drīz vien iespējams, atbrīvo pārstāvi no būvdarbiem un aizstāj viņu ar citu pārstāvi, ko apstiprinājis projekta vadītājs. 13.3. Darbuzņēmēja pārstāvim ir visas tiesības pieņemt lēmumus, kas nepieciešami būvdarbu izpildē, saņemt un izpildīt administratīvus rīkojumus un apstiprināt ar parakstu 39. pantā minēto darba žurnālu vai attiecīgā gadījumā pielikumu. Jebkurā gadījumā darbuzņēmējs ir atbildīgs par būvdarbu apmierinošu izpildi, tostarp nodrošina, ka viņa darbinieki, apakšuzņēmēji un to darbinieki ievēro specifikācijas un administratīvus rīkojumus. 14. pants Personāls 14.1. Darbuzņēmēja nodarbinātām personām jābūt pietiekamā skaitā un jānodrošina tās valsts cilvēkresursu optimāla izmantošana, kurā atrodas būvdarbi. Šādiem darbiniekiem jābūt prasmei un pieredzei, kas nepieciešama, lai nodrošinātu pienācīgu progresu un apmierinošu būvdarbu izpildi. Darbuzņēmējs nekavējoties aizvieto visus darbiniekus, ko projekta vadītājs norādījis kā iespējamu apdraudējumu apmierinošai būvdarbu izpildei. 14.2. Darbiniekiem būvlaukumā piemēro kā minimumu darba samaksas likmes un vispārējos darba apstākļus, kas noteikti līgumslēdzējas iestādes valsts tiesību aktos. 15. pants Izpildes garantija 15.1. Darbuzņēmējs 30 dienu laikā pēc paziņojuma saņemšanas par līguma piešķiršanu nodod līgumslēdzējai iestādei garantiju par pilnīgu un pienācīgu līguma izpildi. Garantijas summa ir īpašajos nosacījumos paredzētā summa, un tā nepārsniedz 10 % no līguma cenas, ietverot visas līgumā paredzētās summas neparedzētiem izdevumiem, ja īpašie nosacījumi neparedz citādi. Tomēr tā nevar pārsniegt 20 % no šādas cenas. 15.2. Izpildes garantija kalpo kā maksājuma nodrošinājums līgumslēdzējai iestādei par jebkuru zaudējumu, kas rodas darbuzņēmēja pilnīgas un pienācīgas līguma saistību neizpildīšanas rezultātā. 15.3. Izpildes garantiju noformē atbilstīgi īpašajos nosacījumos paredzētajā veidā, un to var sniegt kā bankas garantiju, bankas pārvedu vekseli, segtu čeku, apdrošināšanas un/vai parādzīmju sabiedrības izdotu obligāciju, neatsaucamu akreditīvu vai skaidras naudas noguldījumu līgumslēdzējā iestādē. Ja izpildes garantija noformējama kā bankas garantija, bankas pārvedu vekselis, segts čeks vai obligācija, tad to izsniedz banka, apdrošināšanas un/vai parādzīmju sabiedrība, ko apstiprinājusi līgumslēdzēja iestāde atbilstīgi līguma piešķiršanai piemērojamiem atbilstības kritērijiem. 15.4. Ja vien īpašajos nosacījumos nav noteikts citādi, izpildes garantijas denomināciju veic tādos valūtu veidos un proporcijās, kādā paredzēta oriģinālā līguma apmaksa. 15.5. Pirms garantijas nodošanas darbuzņēmēja labā neveic nevienu maksājumu. Garantija ir spēkā līdz pilnīgai un pienācīgai līguma izpildei. 15.6. Ja līguma izpildes laikā fiziska vai juridiska persona, kas izdod garantiju, nespēj pildīt savas saistības, garantija zaudē spēku. Līgumslēdzēja iestāde formāli paziņo darbuzņēmējam, lai tas izdod jaunu garantiju ar tādiem pašiem noteikumiem, kādi attiecās uz iepriekšējo. Ja darbuzņēmējs neizdod jaunu garantiju, līgumslēdzēja iestāde var lauzt līgumu. 15.7. Līgumslēdzēja iestāde saskaņā ar garantijas noteikumiem un tās apmērā pieprasa nodrošinājuma samaksu par visām summām, par kurām galvotājs ir atbildīgs saskaņā ar līgumu par darbuzņēmēja līgumsaistību neizpildi. Galvotājs nekavējoties samaksā šādas summas pēc līgumslēdzējas iestādes pieprasījuma, un tam nav nekāda pamata iebildumu celšanai. Pirms jebkāda prasījuma izvirzīšanas uz izpildes garantijas pamata, līgumslēdzēja iestāde brīdina darbuzņēmēju, norādot saistību neizpildes raksturu, saistībā ar kuru izdarāms prasījums. 15.8. Ja vien līgums neparedz citādi, izpildes garantiju atbrīvo 30 dienu laikā pēc parakstīta 51. pantā minētā galīgā aprēķina izsniegšanas. 16. pants Apdrošināšana 16.1. Darbuzņēmējs apdrošinās kopīgi līgumslēdzējas iestādes un savā vārdā pret zaudējumiem un kaitējumiem, par ko viņš ir atbildīgs saskaņā ar līgumu. Ja vien īpašie nosacījumi neparedz citādi, šāda apdrošināšana sedz: a) būvdarbus, ietverot tiem piederošos būvizstrādājumus un iekārtas, līdz visām aizstāšanas izmaksām pret visiem zaudējumiem un kaitējumiem, ko rada jebkādi cēloņi, izņemot force majeure vai riski, kas saskaņā ar līgumu attiecināmi līgumslēdzējai iestādei; b) papildu summu 15 % apmērā no šādām aizstāšanas izmaksām vai īpašajos nosacījumos paredzētā apmērā, kas sedz jebkādas papildus un ar zaudējumu vai kaitējuma novēršanu saistītās izmaksas, ietverot honorārus, izmaksas par jebkuras būvdarbu daļas nojaukšanu un likvidēšanu un par jebkāda veida būvgružu aizvešanu; c) darbuzņēmēja aprīkojumu un citas lietas, ko darbuzņēmējs piegādājis būvlaukumā, par summu, ar ko pietiek, lai nodrošinātu to aizvietošanu būvlaukumā. 16.2. Darbuzņēmējs var aizvietot 16. panta 1. punktā paredzēto apdrošināšanu ar vispārēju apdrošināšanas polisi, kas sedz, cita starpā, 16. panta 1. punkta a), b) un c) apakšpunkta elementus. Šādā gadījumā darbuzņēmējs paziņo apdrošinātājam līgumslēdzējas iestādes intereses. 16.3. Darbuzņēmējs iegādājas apdrošināšanu, kas sedz viņa atbildību par nelaimes gadījumiem darbā un civiltiesisko atbildību par jebkuru viņa būvdarbos nodarbināto personu, par līgumslēdzēju iestādi un jebkuru iestādes darbinieku saistībā ar būvdarbu izpildi. Miesas bojājumu gadījumā šāda atbildība ir neierobežota. 16.4. Darbuzņēmējs iegādājas apdrošināšanu, kas sedz atbildību attiecībā uz riskiem un civiltiesisko atbildību, kas rodas viņam, viņa likumīgajiem pārņēmējiem vai pārstāvjiem piedēvējamās darbības vai nolaidības rezultātā. Šāda apdrošināšana ir vismaz par summu, kas noteikta īpašajos nosacījumos. Turklāt viņš nodrošina, ka visi viņa apakšuzņēmēji ir iegādājušies līdzīgu apdrošināšanu. 16.5. Šajā pantā minētās apdrošināšanas iegādājas 30 dienu laikā pēc līguma piešķiršanas paziņojuma un tās apstiprina līgumslēdzēja iestāde. Šāda apdrošināšana stājas spēkā ar būvdarbu uzsākšanu un paliek spēkā līdz būvdarbu galīgai pieņemšanai. Darbuzņēmējs uzrāda līgumslēdzējai iestādei apdrošināšanas polisi un nekavējoties sniedz pierādījumus par regulārām apdrošināšanas iemaksām, kad viņam to pieprasa līgumslēdzēja iestāde vai projekta vadītājs. 16.6. Neatkarīgi no darbuzņēmēja pienākumiem apdrošināties saskaņā ar 16. pantu, darbuzņēmējs vienpusīgi ir atbildīgs un atlīdzina līgumslēdzējai iestādei un projekta vadītājam visus trešo personu prasījumus par īpašumam nodarītiem zaudējumiem vai miesas bojājumiem, kas rodas no būvdarbu izpildes, kurus veic darbuzņēmējs, viņa apakšuzņēmēji un darbinieki saistībā ar būvdarbiem. 17. pants Izpildes programma 17.1. Darbuzņēmējs saskaņā ar īpašiem nosacījumiem sagatavo un iesniedz projekta vadītājam apstiprināšanai līguma izpildes programmu. Programmā iekļauj vismaz šādu informāciju: a) kārtību, kādā darbuzņēmējs iesaka veikt būvdarbus; b) termiņus, kādos jāiesniedz un jāapstiprina rasējumi; c) vispārēju aprakstu par metodēm, kādas darbuzņēmējs iesaka izmantot būvdarbu izpildē; un d) tādas papildu ziņas un informāciju, ko projekta vadītājs var pamatoti pieprasīt. 17.2. Projekta vadītāja apstiprinājums programmai neatbrīvo darbuzņēmēju no jebkuras viņa līguma saistības. 17.3. Programmā neveic būtiskas izmaiņas bez projekta vadītāja apstiprinājuma. Ja tomēr būvdarbu progress neatbilst programmai, projekta vadītājs var dot norādījumus darbuzņēmējam pārskatīt programmu un iesniegt viņam apstiprināšanai pārskatītu programmu. 18. pants Sīki izstrādāts cenu sadalījums 18.1. Attiecīgā gadījumā un ne ilgāk kā 20 dienu laikā pēc projekta vadītāja pamatota pieprasījuma darbuzņēmējs iesniedz sīki izstrādātu likmju un cenu sadalījumu, ja šāds sadalījums ir vajadzīgs jebkādiem mērķiem saskaņā ar līgumu. 18.2. Pēc piešķiršanas paziņojuma darbuzņēmējs īpašajos nosacījumos paredzētajā termiņā iesniedz projekta vadītājam informācijas nolūkos sīki izstrādātu naudas plūsmas provizorisku aprēķinu pa ceturkšņiem attiecībā uz visiem maksājumiem, ko